8 май куни Ўзбекистонда ҳаво ҳарорати 30 даражагача кўтарилади | Qalampir.uz\n8 май куни Ўзбекистонда ҳаво ҳарорати 30 даражагача кўтарилади\nБу қизиқ\t07 Май 13:17 2461\nГидрометеорология хизмати маркази эртага, 6 май куни Ўзбекистонда кузатиладиган об-ҳаво ҳақида маълумот берди.\nТошкент шаҳри. Ҳаво ўзгариб туради, кечга томон ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, 15-20 м/с гача кучайиши мумкин. Ҳарорат кечаси 15-17, кундузи 28-30 даража бўлади.\nҚорақалпоғистон Республикаси ва Хоразм вилояти. Ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 12-17, кундузи 23-28 даража бўлади.\nБухоро ва Навоий вилоятлари. Ҳаво ўзгариб туради, кечга томон баъзи жойларда ёмғир ёғиши, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 13-18, кундузи 25-30 даража бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, кечга томон баъзи жойларда ёмғир ёғиши, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 12-17, кундузи 25-30 даража бўлади.\nҚашқадарё ва Сурхондарё вилоятлари. Ҳаво ўзгариб туради, кечга томон баъзи жойларда ёмғир ёғиши, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 13-18, кундузи 28-33 даража бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 12-17, кундузи 25-30 даража бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 5-10 даража илиқ, кундузи 13-18 даража иссиқ бўлади.\n23 Май 10:39 35358\n23 Май 00:56 33925\n23 Май 10:17 26040\n22 Май 08:41 25575\n22 Май 23:13 21355


Қирғиз-ўзбек чегараси қачон очилади?\nҚирғизистон ва Ўзбекистон ўртасидаги чегара пунктлари ўтган йил апрелидан буён ёпиқлигича қолмоқда.\nБу савол Қирғизистон Миллий хавфсизлик давлат қўмитаси Чегара хизмати раҳбари Закир Тиленовнинг журналистлар билан бўлган учрашувида ўртага ташланди.\n14 октябр куни ca-news.org сайтида Закир Тиленов ўшлик журналистлар билан бўлиб ўтган учрашувда Ўзбекистон Қирғизистон билан чегараларни очиш масаласини кўриб чиқаётганини маълум қилгани борасида хабар пайдо бўлди.\nБироқ Чегара хизмати матбуот котибаси Салқин Абдуқариева Озодликка ўз раҳбарининг бундай баёнот бермаганини, журналистлар унинг сўзларини нотўғри тушуниб олганликларини айтди. Салқин Абдуқариевага кўра, Закир Тиленов қирғиз чегарачилари қирғиз-ўзбек чегарасини очиш тўғрисида ўзбекистонлик ҳамкасблари билан мунтазам равишда музокаралар олиб бораётгани тўғрисида гапирган:\n- У: “Биз уларнинг чегараларни очиши учун музокараларни олиб бораяпмиз. Бироқ Ўзбекистон томони ҳали-ҳамон Ўзбекистон хавфсизлигига таҳдид борлигини, шунинг учун улар ҳозирча қирғиз-ўзбек чегарасини очишга тайёр эмасликларини айтаяпти”, дея маълум қилган, - деди Салқин Абдуқариева.\nУнинг айтишича, айни пайтда қирғиз-ўзбек чегараси учинчи давлат фуқаролари учун очиқдир:\n- Транзит йўловчилар, яъни учинчи давлат фуқаролари учун чегаралар очиқ. Чегаралар фақат икки давлат – Ўзбекистон ҳамда Қирғизистон фуқаролари учун ёпиқ, - деди Салқин Абдуқариева.\nАйни пайтда Қирғизистондан Ўзбекистонга ҳаво йўли очиқлигини ҳам айтиш лозим. Ҳозирда Бишкек-Тошкент йўналиши бўйича учоқ чиптаси нархи тақрибан 150 АҚШ долларига тенг.\nБундай харажат қилиш имконияти бўлмаган айрим қирғизистонликлар автоуловларда қўшни Қозоғистонга бориб, қозоқ-ўзбек чегарасидан ўтаётган ҳоллари ҳам йўқ эмас. Бироқ қозоқ-ўзбек чегарасидан ўтаётган қирғизистонликлар ўзбек чегарачиларининг қўпол хатти-ҳаракатларидан, талончилигидан шикоят қилишмоқда.\nБишкеклик Ўғилхон опага кўра, у шу йилнинг 7 октябр куни Тошкент яқинидаги Черняевка чегара пунктидан ўтиб, Ўзбекистондан Қирғизистонга қайтмоқчи бўлган. Чегара пунктига борганида у ерда одам кўплиги сабабли тилла занжирини йўқотиб қўйишдан чўчиб, тақинчоғини рўмолчага ўраб, сумкасига солиб қўйган. Бироқ Ўзбекистон чегарасидан ўтаётганида:\n- “Сумкани очиб, ичидаги ҳамма нарсани кўрсатинг”, деди. Очиб, мана, мана бунақа нарсаларим, деб кўрсатдим. “Бу нима?” дейди, “Бу ўзимни олтиним”, дедим. Улар: “Қандай сизнинг олтинингиз, нега декларацияга ёзмандингиз?” деб қўлимдан тортиб олди. Ҳатто тақинчоқим узилиб кетай деган жойини кўрсатгани, гапиргани имкон бермади. Бир ёққа олиб кириб кетди. Ўша ердан бир қиз ҳужжат тўлдиргани тушди. Мен у қизга: “Менга оқибати нима бўлишини айтиб беринглар. Мен биринчи марта шундай ҳолга тушдим. Менга нима қилишади?“ дедим. Лекин менга ҳеч нарса дейишмади. Бу тилланинг олиб қўйилишини ҳам айтишмади. 60 ёшга кирган кампирни “Тушунтириш хати ёзиб берсангиз, кейин қайтариб берамиз” деб, ёш боладай алдашди. Шундай қилиб, тушунтириш хати ёздиришди, барча ҳужжатларни тўлдиртиришди, имзо қўйдиришди. Кейин: “Мана сизга ҳужжатлар нусхаси, Оллоҳдан сўранг, уйингизга боргандан кейин, 20-30 кундан кейин суддан қоғоз келади”, деса бўладими... Ўша ерда роса йиғладим, - дер экан Ўғилхон опа авваллари ҳам Черняевка чегара пунктидан тилла тақинчоқларини сумкасига солиб, муаммосиз ўтганини қўшимча қилди.\nҚўшимча қилиб ўтамиз, қирғиз-ўзбек чегарасида 20 чоғли расмий чегара пункти бор. Ҳозирда бу чегара пунктлари ёпиқ бўлгани сабабли икки давлат фуқароларнинг чегара яқинидаги айланма йўллардан ўтиши ҳоллари ҳам кузатилади.\nАснода чегара хизмати матбуот котиби Салқин Абдуқариева қирғиз чегарачилари ўзбекистонлик ҳамкасблари билан олиб бораётган музокараларида мавжуд расмий чегара пунктларидан ҳеч бўлмаганда ҳалқаро мақомдаги “Маданият” ҳамда “Дўстлик-автодорожний” чегара пунктларини очишга ҳаракат қилаётганликларини айтди.


ПИАР УЧУН ҚОНУН БУЗАРЛИК ҲОЛАТИ ЁКИ ФИЛЬМ КАССАСИНИ ЎЙЛАБ АМАЛГА ОШИРИЛГАН “ЎЗИГА ХОС РЕКЛАМА”! МОДДИЙ ФОЙДА УЧУН, СОХТА ПИАР БИЛАН ТОМОШАБИННИ ВА ЎЗИНИ АЛДАШНИНГ ЧЕГАРАСИ! 11.02.2017 09:14\n“Дайди” фильми ижодкорлари амалга оширган “ўзига хос реклама”га “ҳайратланмай” илож йўқ! Қонунни яхши билмаслик, ёки билса ҳам “фильм кассаси учун амалга оширилган антиқа реклама” нинг натижаси яхшилик билан тугамади!\n2017 йил 8 февраль куни ижтимоий тармоқларда миллий киноматография соҳасида тарқатилаётган ахборотлар, “Ўзбеккино” Миллий агентлиги томонидан мониторинг қилиниб, “TIMUR FILM” МЧЖ томонидан суратга олинган “Дайди” номли бадиий фильмни жамоатчилик орасига тарғибот қилишга бир қатор қонунбузилиши ҳолатларга йўл қўйилганлиги аниқланди ва зудлик билан мазкур фильмни кинотеатрларда тақдимотини ўтказиш ва кенг намойиш қилишни тўхтатиб туриш кўрсатмаси берилди!\nЧунки, мазкур фильмнинг трейлери, баннерлари ва билетлари чиқарилиб, уларда машҳур Ҳолливуд киноактёри Морган Фриманнинг Буюк Британия ва Жанубий Кореялик киноижодкорлар томонидан суратга олинган 2014 йилда ишлаб чиқарилган “Сўнгги рицарлар” фильмидаги суратга тушган қиёфаси акс эттирилган эди. Аммо, актёрнинг қиёфаси фильмнинг агентликка тақдим этилган нусхаларида бўлмаган!\nЛекин, “TIMUR FILM” МЧЖ томошабинларнинг фильмга нисбатан талабини кучайтиришга эришиш мақсадида, машҳур кино юлдузини фильмда суратга тушганлигини билдирувчи ёлғон (чалғитувчи) маълумотлар тарқатиб, истеъмолчининг (томошабинлар) ҳуқуқларини поймол қилган. Бу ҳолат фильмга нисбатан юқори қизиқиш уйғотиб, уни томоша қилишга бўлган талабнинг сунъий ошишини келтириб чиқармоқда.\nЎзбекистон Республикасининг “Истеъмолчиларнинг ҳуқуқларини ҳимоя қилиш тўғрисида”ги Қонуни 6-моддаси талабига кўра, ишлаб чиқарувчи истеъмолчига ўзи реализация қилаётган товарлар ҳақида ўз вақтида зарур, тўғри ва тушунарли маълумот бериши шарт. Қонуннинг 23-моддасида давлат истеъмолчиларнинг товар сотиб олиши ва ундан фойдаланиш чоғидаги ҳуқуқлари ҳамда қонун билан қўриқланадиган манфаатларини ҳимоя қилиши белгиланган.\nШунингдек, “TIMUR FILM” МЧЖ студияси “Дайди” фильмида бир қатор хорижий фильмлардаги кадрлардан фойдаланиб, Ўзбекистон Республикасининг “Муаллифлик ҳуқуқи ва турдош ҳуқуқлар тўғрисида”ги Қонуни 19-моддаси талабини ҳам бузган.\nФильм ижодкорлари ёки қонунни ростдан ҳам яхши билишмайди, ёки билишса ҳам, атайлаб, “фильм рекламаси” учун “ким билиб, шунга аҳамият берарди?” қабилида иш тутишган, назаримизда. Аммо, улар бу шармандали ҳолатни тор доирада эмас, нафақат бутун Ўзбекистон, балки, кейинчалик интернет орқали бутун дунёга намойиши қилиниши мумкин бўлган фильмда қўллашган! Томошабинни алдаш орқали, моддий фойда кўриб, сохта обрў топмоқчи бўлган ижодкорлар, бу ҳаракатлари билан аслида Ўзбек киноси обрўсига путур етказишлари мумкинлиги ҳақида ўйлаб кўришганмикан? Бу ҳолат, агар “Ўзбеккино” Миллий агентлиги томонидан вақтида мониторинг қилинмай, фильм катта экранга чиқиб кетганида, Бутун дунёда Ўзбек киноси, ўзбек киноижодкорлари ҳақида қандай тушунча пайдо бўларди? Фильмда мутлақо роль ижро этмаган, бундан хабари ҳам йўқ актёрни бошқа фильмдаги кадрларидан, гўёки у фильмда суратга тушгандек қилиб фойдаланиш билан, “ихтирочи” киноижодкорлар авваламбор, ўзларини ўзлари алдашмадими? Бундан бир “ҳайратлансангиз”, энди “Дайди” фильми намойиши тўхтатилгач, айрим кино оламидаги ижодкорларнинг гапларини эшитсангиз, икки “ҳайратланасиз”! “Жуда ваҳима қилиб юборишибди! Нима Морган Фриманнинг ўзи келиб, киноижодкорларга жарима солармиди? Бир-икки кадр фильмда кетса нима қилибди, шунга шунчалик ваҳима қилиш шартмиди? Шунчаки, пиар қилишган, холос” деб, ҳолатни “оқлаётган” айрим киноижодкорлар, келажакда ўзлари ҳам, шундай “ўзига хос реклама”дан фойдаланиб қолмасликлари учун ҳам, “Истеъмолчиларнинг ҳуқуқларини ҳимоя қилиш тўғрисида”ги Қонун, “Муаллифлик ҳуқуқи ва турдош ҳуқуқлар тўғрисида”ги Қонун, ҳамда шундай ҳолатларга оид, бошқа Қонуний ҳужжатлардан тўлиқ бохабар бўлишлари мақсадга мувофиқ, деб ўйлаймиз.


Сухандарё: қиз бир неча бор турмушга чиқишга мажбур бўлган\n10 Mart 13:10 / Published in Ҳодисалар\nИчки ишлар вазирлиги ҳузуридаги Тергов департаменти қизни турмуш қуришга кўндириш мақсадида уни ўғирлаб кетган гумонланувчиларга нисбатан жиноий иш қўзғатилганлигини эълон қилди.\n20 ёшли Суғдиёна Х. Сурхондарё вилояти Денов тумани Ички ишлар бошқармаси бошлиғига 2021 йил 4 март куни соат 10:30 атрофида Денов тумани Ўрикзор маҳалласи ҳудудида жойлашганлиги тўғрисида ариза топширди. Унинг таниши 28 ёшли Абдулла Р. ўзининг Спарк русумли машинасида унинг ёнига борди. Кейин уни икки номаълум шахс мажбурлаб машинага ўтирди. Ушбу икки киши йулда машинадан тушди. Шундан сўнг Абдулла Р. унга шарт қўйди: «Агар сен менга уйлансанг, мен сени уйингга олиб кетаман». Абдулла Р. дан қутулиш учун қиз унга уйланишга рози бўлди, ота-онасини кўндиришга ваъда берди, кейин у озод қилинди.\nУшбу факт бўйича Денов тумани ИИБ Ички ишлар бошқармаси ҳузуридаги тергов бўлими томонидан Жиноят кодексининг 136-моддаси (Аёлни турмуш қуришга мажбурлаш ёки никоҳнинг олдини олиш) билан жиноят иши қўзғатилди.\nДастлабки тергов давомида Абдулла Р. Суғдиёна Х.ни бошқасига уйланмаслиги учун ўғирлаб кетганлиги ва унинг шериклари 25 ёшли Зуҳриддин С. ва 18 ёшли Аслиддин Э. эканлиги аниқланди.\nТергов давом этмоқда. Жиноят кодексининг нормаларига кўра, бундай жиноятни содир этган шахслар 25 БҲҚгача жарима ёки 260 соатгача мажбурий жамоат ишлари ёки 3 йилгача ахлоқ тузатиш ишлари ёки 1 йилдан 3 йилгача ёки 3 йилгача озодликдан маҳрум қилиш билан жазоланиши мумкин.\nTagged under: ЖИНОЯТ ИШИ, Сухандарё, ТЕРГОВ, ЎҒИРЛАШ\nМиллий гвардия ҳодими қизни ўғирлаган шахсни ушлади\nБарнаулда Ўзбекистон фуқароси икки кишилик қотилликда айбдор деб топилди


Таҳлилчи Марказий Осиёда молиявий пирамидаларга қарши қандай курашиш кераклигини айтди\n01:45 21 Феврал 2020\n15:53 13.02.2020 Ҳавола олиш\nQBF компаниясининг етакчи таҳлилчиси Олег Богданов Марказий Осиёда молиявий пирамидаларга қарши курашишда нима қилиш кераклиги борасида ўз мулоҳазаларини билдирди.\nQBF компаниясининг етакчи таҳлилчиси Олег Богдановнинг фикрига кўра, молиявий пирамида фаолиятининг ўсишига Марказий Осиё аҳолисининг молиявий саводхонлиги пастлиги сабаб бўлмоқда.\n“Молия билан шуғулланувчи ҳар қандай қора ниятли кишилар турли йўлларни таклиф қилишлари мумкин, оддий кишилар эса буни тушунишмайди”, - деди таҳлилчи Sputnik нашрига берган интервьюсида.\nЎзбекистонда янгича “молиявий пирамидалар” пайдо бўлмоқда\nБогданов кўпинча шунга ўхшаш фирмалар молия, валюта бозорлари, облигация бозорларини ниқоб қилиб олишларини таъкидлади. Одамлар эса барчасини ҳақиқий деб ўйлаб, пулларини тикишади.\nТаҳлилчи эски мижозларга пуллар янгилари ҳисобидан берилиши, бу молия пирамиданинг асосий белгиси эканини қайд этди. Шунингдек, фирибгарларни мамлакатда молиявий операцияларни назорат қилувчи идорадан лицензияси мавжуд эмаслиги ажратиб туради.\n“Фирманинг ҳисоботи ва бошқа жиҳатларини текшириш лозим. Бозорда операциялар билан шуғулланиш учун ҳар ҳолда қандайдир молиявий саводхонлик бўлиши даркор”, - деди мутахассис.\n“Кафолатланган даромад келтиришни фақат банк ёки юқори рейтингга эга облигациялар тақдим этиши мумкин. Агар бирор киши сизга акция бозоридаги операциялар бўйича кафолат берса, сиз ушбу ташкилотдан юз ўгириб кетишингиз керак. Чунки аниқ сизни алдашмоқда”, - дея хулоса қилди Богданов.\nМирзиёев: бугун мамлакатимизга кирган компания албатта манфаат топади. Кафолат бераман\nМирзиёев Туркия президенти билан ўтган музокараларда бизнес алоқаларни ҳар томонлама қўллаб-қувватлашга келишиб олинганини таъкидлади.\nЭксперт нима сабабдан ҳозир АҚШга Венесуэлани қамал қилиш лозимлигини тушунтирди\nАҚШ санкциялари туфайли Венесуэла нефть саноати соҳасида фавқулодда ҳолат эълон қилди. Эксперт Алексей Зубец ушбу чорага баҳо берди ва Америка чекловлари нима билан боғлиқлиги борасида ўз мулоҳазаларини билдирди.\nРоссия Су-24 бомбардимончилари Идлибдаги террорчиларга зарба берди\nРоссия Су-24 бомбардимончилари Идлибда жойлашган террорчиларга зарба берди. Бунинг оқибатида бир дона танк, 6 дона БМП ва 5 дона пикап йўқ қилинди.\n20:03 Россия Су-24 бомбардимончилари Идлибдаги террорчиларга зарба берди\n19:27 СССР даврида баҳор қандай кутиб олинган – энг ёрқин суратлар\n18:44 Эксперт нима сабабдан ҳозир АҚШга Венесуэлани қамал қилиш лозимлигини тушунтирди\n18:40 Кимларга иссиқ душ қабул қилиш мумкин эмас? - шифокор тавсияси\nГаага суди Россияни 50 миллиард $ тўлашга ҳукм қилди


Сал кам ярим тонна қазини яширинча олиб чиқмоқчи бўлганлар тўхтатилинди » Новости Узбекистана сегодня: nuz.uz\nСаноат ярмаркаси ва кооперация биржасига президент ташриф буюрди\nНовости Узбекистана → ҲОДИСА → Сал кам ярим тонна қазини яширинча олиб чиқмоқчи бўлганлар тўхтатилинди\n15-08-2018 14:56 0 960 Рейтинг1 Чоп этиш\nСал кам ярим тонна қазини яширинча олиб чиқмоқчи бўлганлар тўхтатилинди\nЮртимизга сифатсиз озиқ-овқат маҳсулотларининг олиб кирилишининг олдини олиш мақсадида Давлат божхона қўмитаси томонидан мунтазам чора-тадбирлар олиб борилмоқда. Яқинда Тошкент шаҳар божхона бошқармаси “Келес” темир йўл чегара божхона пости ходимлари томонидан “Тошкент-Москва” рейси бўйича республикамиздан чиқиб кетаётган йўловчи поездининг вагон-ресторанида божхона қоидабузарлиги фош қилинди.\nРесторан хизматчиси экспорт қилиниши фақатгина Президент ва хуқумат қарорлари билан амалга ошириладиган товарлар сирасига кирувчи гўшт маҳсулотлари – яъни қазини божхона назоратидан яширинча олиб чиқмоқчи бўлган пайтда тўхтатиб қолинди.\nҚаранг-ки, ушбу шахс қиймати 32 млн. сўмлик 458 кг, от гўштидан тайёрланган ушбу маҳсулотлар ҳақида йўловчи божхона декларациясида ҳам, божхона ходимларининг оғзаки сўрови пайтида ҳам маълум қилмаган экан.\n«Тошкент-АЭРО» ихтисослаштирилган божхона комплекси ходимлари томонидан ҳам республикамизга сифати кафолатланмаган озиқ-овқат маҳсулотларининг олиб кирилишига доир навбатдаги божхона қоидабузарлиги фош этилди.\n"Тошкент халқаро аэропорт" чегара божхона постида Москвадан учиб келган 2 нафар йўловчи “яшил” йўлак орқали ҳаракатланаётиб, ўзларини гўёки ёнларида ортиқча юклари йўқдек тутишади.\nАммо, уларга тегишли юклар белгиланган тартибда ва холислар иштирокида кўздан кечирилганида, юклар орасида сифатини тасдиқловчи ҳужжатлари бўлмаган 200 кг. балиқ увилдириқларини яъни икра маҳсулотларини ноқонуний равишда олиб киришаётгани маълум бўлди.Мазкур озиқ-овқат маҳсулотининг умумий қиимайти дастлабки ҳисоб-китобларга кўра 31 млн. сўмдан ортар экан.\nҲозирда ушбу ҳолатлар юзасидан текширув ҳаракатлари давом эттирилмоқда.


Хонанда Шаҳнозабону вафот этди - - - www.Voydoda.com - Развлекательный портал -\nХонанда Шаҳнозабону вафот этди\n14 Мар 2016(11:52)\nШаҳнозабону яқиндагина оғир жарроҳлик операциясини бошдан ўтказган эди.\nБугун, 14 март куни тонгда таниқли хонанда Шаҳнозабону оламдан ўтди. Бу ҳақда хонанданинг яқинлари “Qalampir.uz” сайтига хабар берди. Хонанда Шаҳнозабону яқиндагина оғир жарроҳлик операциясини бошдан ўтказган эди.\nХонанда 1975 йилда Тошкент шаҳрида таваллуд топган эди. Икки қизнинг онаси бўлган Шаҳнозабону 2000 йиллардан бошлаб тилга туша бошлади. Бунда хонанданинг “Қизалоғим”, “Дўст”, “Қизғонаман” номли қўшиқларининг ўрни беқиёс.\nҚандолатпазликдан иш бошлаб, Тошкент шаҳрида энг намунали келин сифатида эътироф этилган Шаҳнозабонуни кўпчилик нафақат хонанда, балки қўли гул пазанда сифатида яхши биларди. Бир вақтлар торт ва ширинликлар пиширш бўйича унинг тенги йўқ эди. Иқтидорли киши ҳар нарсада иқтидорли бўлади дейишади. Шаҳнозабонунинг яширин иқтидори ҳам кун келиб куртак очди ва у хонандаликка киришди.\nШаҳнозабонунинг ижоди йиллар давомида сайқал топиб, у ўзбек шоу-бизнесидаги суюкли ва таниқли хонандалар қаторидан ўрин олди. У ижро этган “Қизалоғим” таронаси мана неча йилларким тилдан-тилга ўтиб келмоқда. Қиз туғилган ҳеч бир хонадон йўқки, ушбу қўшиқ баралла жаранг сочмаса.\nЯқиндагина хонанданинг отаси билан учрашган эдик. “Қизимни Худо қайтариб берди.Жуда оғир операцияни бошдан ўтказди. Бетоб бўлиб, шифокорга мурожаат қилмай юраверган экан”, – деган эди бояқиш.\nБиз Шаҳнозабонунинг оила аъзолари ва яқинларига чуқур ҳамдардлик билдирамиз. Хонанданинг сиймоси қўшиқлари билан халқимиз хотирасида муҳрланиб қолажак.\nТеги: Хонанда Шаҳнозабону вафот этди\n1 ilhombekislomiddin • 13:06, 14 Мар 2016\nJoylari jannatda bo'lsin Amiin\n2 sultonbek • 04:15, 15 Мар 2016\njoyingiz jannatta bolsin siz muxlislaringiz qalbida mangu qolasiz\n3 Yagona • 16:22, 15 Мар 2016\nOllox raxmat qilgan bolsin


НАМАНГАН (Turon24) — Наманган вилоятидаги мавжуд 282 та маданий мерос объектининг аксарияти аянчли аҳволда ва эътибордан четда қолган. Бу ҳақда "Turon24"га “Миллий тикланиш” партияси вилоят кенгаши матбуот котиби Дилноза Азизова маълумот берди.\nЖумладан, Косонсой туманидаги XII асрга мансуб “Ғўзапоямозор масжиди”нинг кадастр ҳужжатлари мавжуд эмас. Туман ҳокими қарорига асосан муҳофазага олинган объектларни англатувчи белги йўқ, бинонинг ўзи эса авария ҳолатида. Деворлари зах оқибатида шўрлашиб, нураб тушган.\n“Тўрақўрғон туманидаги 1860 йилда барпо этилган “Бозорбоши” масжиди томидан сув ўтиб, хоналарга зарар етган, айвон деразаларидаги ойналар синган, – деди Дилноза Азизова. – Ушбу объект аҳоли гавжум ҳудудда жойлашган бўлса-да, қаровсиз қолган ва ободонлаштиришга муҳтож”.\nҲозирда партия фаоллари томонидан вилоятдаги маданий мерос иншоотларининг 214 таси ёки 76 фоизи тўлиқ ўрганиб бўлинди. Уларни таснифлаш ишлари давом этмоқда.


Шакли ўзгарган (метаморфоз) илдизлар\n20-расм. Шакли ўзгарган илдизлар\n4 . Ҳаво илдизлар.\n5 2 3 -а-расм.\n24-б-расм. Илдиз учидаги микориза\n25-расм. Поянинг ўсиш хиллари\n26-расм. Поянинг кўндаланг кесимига кўра хиллари\n27-расм. Новданинг тузилиши\n2 8 -расм. Шохланиш типлари\nШакли ўзгарган (метаморфозлашган) новдалар\nЕр ости шакли ўзгарган новдалар\nЕр устки шакли ўзгарган новдалар\nШакли ўзгарган илдизлар бир неча хил бўлади:\n1. Илдизмевалар. Асосий илдиз шаклини ўзгартириб йўғонлашади ва ўзида захира озиқ моддалар тўплайди. Бунга сабзи, шолғом, турп, лавлаги, редиска, петрушкаларни мисол қилиш мумкин. Илдизмева уч бўлакдан иборат бўлиб, барглар жойлашган қисми бош қисм дейилади. Бош қисмнинг бўғим оралиғидаги жуда қисқарган, шакли ўзгарган новдада барглар, куртаклар бўлади. Лавлаги, шолғом ва сабзиларни кузда тупроққа кўмишдан олдин, кўкариб кетмаслиги учун бош қисми кесиб ташланади.\nБошчанинг остида бўйин қисми жойлашади ва у йўғонлашган гипокотель ҳисобланади. Шунинг учун ҳам бу қисмидан ён илдизлар ҳосил бўлмайди. Илдизмевада ён илдиз ҳосил бўлган қисмдан асосий илдиз бошланади (22-расм).\n2. Илдиз туганак. Ён ва қўшимча илдизлар ўзида захира озиқ моддалар тўплаши натижасида шаклини ўзгартириб, туганаклар ҳосил қилади. Илдиз туганакларда куртаклар бўлмайди, уни кўкартириш учун туганакнинг учида поя қисми бўлиши шарт. Бир ўсимликда бир нечта илдиз туганаклар ҳосил бўлади, улар вегетатив кўпайишда хизмат қилади. Илдиз туганакка картошкагул, батат, туганакли айиқтовон мисол бўлади.\n20-расм. Шакли ўзгарган илдизлар:\nА – илдизмева: 1 – бошча, 2 – бўйинча, 3 – 4 – асосий илдиз.\nБ – илдизтуганак, В – таянч илдизлар\nТаянч илдизлар. Поядан чиққан қўшимча илдизлар уни тик тутиб\nтуришга ёрдам беради. Бундай илдизларни кўпинча кечпишар, баланд бўйли маккажўхори, оқжўхори ўсимликларининг пастки бўғинларида кўриш мумкин\n3. Сўрғич илдизлар. Текинхўр (паразит) ўсимликларда хлорофилл доначалари бўлмаганлиги учун улар бошқа ўсимликлардаги озиқ моддалар ҳисобига яшайди. Бундай ўсимликларда асосий илдизлар ўрнида сўрғич илдизлар бўлади Уруғдан униб чиқиб бошқа яшил ўсимликларга тегиши билан ўша жойида бўртмалар ривожланади. Бўртмалар сўрғичларга айланиб ўзидан махсус органик кислоталар ажратади. Бу кислоталар она ўсимлик эпидермис ҳужайра пўсти ва унинг устидаги кутикуласини эритиш учун хизмат қилади. Сўрғич илдизнинг пўстлоқ паренхима ҳужайралари, ўтказувчи боғламлари она ўсимликнинг флоэмадаги ўтказувчи боғламларига қараб ўсади. Ўсаётган илдизнинг узунчоқ паренхима ҳужайралари гаустория ҳужайралари деб аталади. Бу ҳужайралар йиғиндиси текинхўр ўсимликларнинг энг асосий органи - сўрғич илдизи бўлиб қолади. Сўрғич илдизлар зарпечакнинг ҳар хил турларида, плюшда, шумғияда учрайди.\n4 . Ҳаво илдизлар. Бундай илдизлар тропик ўсимликларда учрайди. Унинг поясидан илдизлар чиқиб ҳавода осилиб туради. Монистера ўсимлигининг бундай илдизлари ҳаводаги сув буғларини ўзлаштириш ҳусусиятига эгадир.\n23-а-расм. А – дуккакли ўсимликлар илдизидаги туганак-ларнинг умумий кўриниши (пастда катталаштирилгани).\nБ – туганакнинг ички тузилиши: 1 – бактерияли қават,\n2 - ўтказувчи най, 3 – ксилема, 4 – камбий, 5 – перидерма,\n6 – асосий паренхима.\n.Туганак бактерияли илдизлар. Бурчоқдошлар илдизларида махсус туганак ҳосил қилувчи бактериялар яшайди. Бу бактериялар тупроқда бўлиб, илдиз тукчалари орқали унинг пўстлоқ паренхимасига киради ва зудлик билан кўпаяди. Шунинг учун ҳам илдизнинг шу жойи бўртиб туганак ҳосил қилади (23-расм). Туганак ҳосил қилувчи бактериялар туганак бактериялар деб аталади. Бурчоқдошлар оиласига кирувчи ўсимликларнинг бактерияси ҳар хил бўлиб, ҳаммаси ҳам тупроқда яшайди. Ўсимликнинг қайси тури кўпроқ экилса, шу турнинг бактерияси тупроқда кўп бўлади.\nБактериялар дуккакли ўсимликлар илдизидан азотсиз органик моддани, ҳаводан эса эркин азотни ўзлаштириб азотли моддаларни ҳосил қилади. Бу моддалардан ўз навбатида дуккакли ўсимликлар ҳам фойдаланади ва туганакларда тўпланган азотли моддалар билан тупроқин бойитади. Шунинг учун ҳам дуккакли ўсимликлардан сўнг экилган экинлар юқори ҳосил беради. Демак, дуккакли ўсимликларни алмашлаб экишда кенг жорий этиш мумкин. Дуккакли ўсимликлар илдизида туганакли бактерияларнинг яшаши биринчи марта рус олими М. С. Воронин томонидан 1866 йили аниқланган.\n6. Микориза. Кўпгина дарахт ва ўт ўсимликларнинг илдизларида яшовчи замбуруғлар микориза деб аталади. Микориза грекча сўз бўлиб микес - замбуруғ, «риза»-илдиз, деган маънони англатади. Замбуруғлар гифасининг ўсимликлар илдизида жойлашишига қараб ташқи ёки эктотроф ҳамда ички ёки эндотроф микориза бўлади. Экзотроф микориза илдизни ташқи томонидан ўраб олади, қисман ҳужайра оралиғига киради, бўшлиқларига эса кирмайди. Эндоторф микоризада эса гифалари ҳужайралар ичига кириб боради. Бундан ташқари ички-ташқи ёки эктоэндоторф микориза замбуруғлари ҳам бор (24-расм). Улар илдизнинг ҳам ичкарисида, ҳам ташқарисида бўлади.\n24-б-расм. Илдиз учидаги микориза: 1 – ташқи микориза (эктотроф),\n2 – ички-ташқи (эктоэндотроф) микориза, 3 – ички (эндотроф) микориза.\nБу замбуруғлар тупроқдаги сувда эримайдиган минерал моддаларни ўзининг ферментлари билан эритиб, парчалайди. Бундай микориза илдизиниг сўриш қобилиятини ошириб боради. Замбуруғлар ҳам ўз навбатида илдиздан керакли органик моддаларни олади. Терак, эман, олхўри, нок, тут, узум, қаттиқ буғдой каби ўсимликлар илдизида микориза учрайди. Юксак ўсимликларнинг микориза иштирокида озиқланиш усули микотроф озиқланиш дейилади. Микотроф грекча «micos» - замбуруғ, trofe - озиқланиш, боқиш деган сўздан олинган.\nПоя юксак ўсимликларнинг ер устидаги асосий вегетатив органларидан биридир. Поя уруғнинг муртак қисмидаги эмбрионал ҳолдаги поячанинг ривожланишидан ҳосил бўлади. Уруғнинг униши билан поя ер бетига чиқади ва меристема ҳужайраларнинг бўлиниши ҳамда йириклашиши ҳисобига ўсади.\nПоя ўсимликнинг ер устидаги баргсиз, куртаксиз қисми бўлиб, баргни илдиз билан морфологик ҳамда функционал боғлайди. Унинг функцияси сув ва унда эриган минерал моддаларни илдиздан баргга етказиш ҳамда баргда ҳосил бўлган органик моддаларни илдизга ўтказишдан иборатдир. Ёруғлик севувчи ўсимликларда поя узун бўлади. У баъзан сув ва бошқа захира озиқ моддалар тўпловчи омбор вазифасини ҳам ўтайди. Бундан ташқари, поя нафас олувчи орган ҳам ҳисобланади. Айрим ўсимликларда ассимиляция ҳамда вегетатив кўпайиш вазифаларини бажаради. Ўсимлик поялари ўсиш характерига, шаклига ҳамда узун қисқалигига қараб бир неча хил бўлади (25-расм). Кўпчилик ўсимликлар (кунгабоқар, маккажўхори, (ғўза)да поялар тик ўсади. Кўтарилиб ўсувчи поялар эса шўра, туяқорин, шувоқ, изень каби ўсимликларда учрайди: поялари тупроққа суяъниб, ўз гавдасини юқорига кўтаради. Себарга, ўрмаловчи айиқтовон ва шунга ўхшаш қулупнай ўсимликлари поялари қўшимча илдиз чиқаради. Қовун, тарвуз ва қовоқ ўсимликлари палаклари ер бағирлаб ўсади. Айрим поялар (ток, вика, горох) танасини тик тута олмаслиги туфайли бошқа ўсимликларга илашиб ўсади. Чирмашиб ўсадиган ўсимликларга печак, хмель поялари киради. Ўз поясини тик тутиб тура оладиган, ингичка, узунпояли, илашиб, ўралиб ўсувчи пояли ўсимликлар лианалар деб аталади.\n25-расм. Поянинг ўсиш хиллари: а – тик ўсувчи поя, б – илашиб ўсувчи поя, в – чирма-шиб ўсувчи поя, г – ер бағирлаб ўсувчи поя, д – кўтарилиб ўсувчи поя\nЛ ианалар асосан тропик ўрмонларда ўсадиган ўсимликлар ҳисобланади. Ҳиндистон палмаси, «Ратанга» ана шундай ўсимликлардан бўлиб, поясининг йўғонлиги 2-4 см, бўйи 300 метргача боради. Марказий Осиёда учрайдиган печакдошлар, хмеллар типик ўтсимон лианалар бўлса, ток, илон ўтлар эса дарахтсимон лианалардир.\n26-расм. Поянинг кўндаланг кесимига кўра хиллари:\nА – тўрт қиррали поя, Б – уч қиррали поя, В – кўп қиррали поя,\nД – юмалоқ поя.\nояларнинг кўндаланг кесимига кўра шакли ўсимликлар турига қараб ҳар хил: уларнинг юмалоқ, цилиндрсимон (арпа, буғдой, қамиш), уч қиррали (ҳилолдошлар оиласига мансуб қиёқ, саломалайкум), тўрт қиррали (ялпиздошлар оиласига кирувчи ялпиз, райҳон) шунингдек, қоқидошлар оиласидан сильфия ўсимлигида ва кўп қиррали поя қовоқ, тарвуз, сачратқи, кактус каби ўсимлик турларида учрайди (26-расм).\nТабиатнинг ташқи муҳитларига мослашган гулли ўсимликларнинг пояси узун-қисқа бўлади. Баҳорда ўсадиган айрим ўтлар поясининг узунлиги атиги бир неча см га боради. Табиатда баҳайбат дарахтлар ҳам учрайди. Дунёда энг баланд дарахт Австралия эвкалипти, унинг баландлиги 155 метргача боради.\nПояларининг йўғонлиги ҳам хилма-хил бази бир ўсимликларнинг пояси йўғон бўлиб, диаметри бир неча метрга етса, базилариники бир неча миллиметрни ташкил қилади. Масалан, печак поясининг йўғонинги 1-3 миллиметр, Африка баобоб дарахти танасининг диаметри эса 10-12 метрга тенг келади.\nЎсимликларнинг яшовчанлигига экологик шароитнинг таъсири жуда катта. Олимларнинг тажрибасига кўра, Мексика агава ўсимлигини Қримга ёки Қора денгиз бўйига экилгандан сўнг 100 йил ўрнига 23-26 йил яшаган. Апшерон ярим оролида эса ундан ҳам оз 12-15 йил турган.\nАдабиётларда келтирилган маълумотларга кўра, дракон ва Африка баобоб дарахти энг кўп яшаркан. Африка баобоб дарахти 5150 йил, дракон эса 6000 йил яшаганлиги аниқланган.\nПояларининг шакли ва яшовчанлигига қараб, барча гулли ўсимликлар: дарахт, бута, чала бута, ўт ўсимликларига бўлинади.\nДарахт ўсимликлар - асосан кўп йиллик, йирик, яхши ривожланган пояга эга бўлган ва кучли равишда иккиламчи тартибда йўғонлашган танали ўсимликдир.\nБута ўсимликлар асосан кўп йиллик бўлиб, бир неча пояси бўлиши билан фарқ қилади. Ўсимликнинг ер устки қисми илдиз бўғзидан бошлаб шохлайди. Пояси иккиламчи тартибда йўғонлашиб, бўйи 4-5 метрдан ошмайди. Марказий Осиёда ўсадиган зирк, жинғил, жийда, бодом, анор каби ўсимликлар шулар жумласидандир.\nЧала бута ўсимликлари пояларининг пастки қисми ёғочланиб, усти пўкак билан қопланади. Поянинг шу қисмини қишда совуқ урмайди, қолган учки, яъни новдалари ёғочланмай ташқи томондан эпидермис билан ўралган қисмини эса совуқ уриб кетади. Эрта кўкламдан бошлаб поянинг совуқ урмаган қисмидан янги куртак кўкара бошлайди. Бунга чўл шувоғи, изень, астрагал, шунингдек, шўраклар мисол бўлади.\nЎт ўсимликлар яшовчанлигига қараб уч гуруҳга бўлинади: бир йиллик, икки йиллик, кўп йиллик ўт ўсимликлар. Бир йиллик ўт ўсимликлар (арпа, буғдой, кунгабоқар, зиғир) йил давомида уруғдан униб вегетатив органларини ривожлантириб, гуллаб мева ҳосил қилади ва нобуд бўлади.\nИкки йиллик ўт ўсимликлар икки йил яшайди. Улар биринчи йили ер усти ҳам ер ости вегетатив органларини ҳосил қилади. Бу органларда йил бўйи органик моддалар тўпланади. Ана шундан ўсимликлар биринчи йили илдизмева, пиёзбош, бўғим оралиғи қисқарган новда чиқаради. Иккинчи йили эса нормал ривожланган новдани ҳосил қилиб гуллайди, уруғ ҳосил қилади ва нобуд бўлади. Бундай ўсимликларга шолғом, турп, лавлаги, сабзи, пиёз ва карам мисол бўла олади. Бу ўсимликлар маданий ҳолда икки йиллик бўлиб, ёввойилашган турлари кўп йил яшайди.\nКўп йиллик ўтларнинг ҳаёти бир неча ўн йиллар давом этади, лекин ер усти органларида гул ҳосил қилиб, уруғ етиштиргандан сўнг нобуд бўлади, ер остида эса узоқ яшовчан вегетатив органлари қолади. Бу органларидан ҳар йили қайтадан кўкариб чиқаверади. Ана шундай ўсимликларга қоқи, йўнғичқа, ялпиз, қулупнай, бинафша, ғумай, лола каби ўсимликлар киради. Тоғли зоналарда ўсадиган тағсағиз юз йилгача умр кўриши аниқланган. Кўп йиллик ўтлар ичида қисқа муддатли вегетацион даврга эга бўлган ўсимликлар ҳам учрайди. Уларнинг ер остида илдизпояси, туганаги, пиёзбошчаси бўлиб, бундай ўсимликларни эфимироид деб аталади. Эфимироидларга лола (tulipa), бойчечак (gagia), заъфар (crocus), ранг (carex), савринжон (colchicum) каби ўсимликлар киради.\nВегетатив даври қисқа бўлган бир йиллик ўт ўсимликлар эфимерлар деб аталади. Уларнинг ўсишига қулай шароит бўлганда ўсиб, гуллаб, уруғ етиштириб, нобуд бўлади. Бунга учма ўт (ceratocephalus), читир (euclidium), малколмия (malcolmia), шотара (Fumaria) ва бошқалар киради. Ўсимликларнинг уруғ ҳолатда тинч сақланишига анабиоз дейилади.\nЎ симликлар морфологиясида баргли, куртакли поя новда деб аталади. Новда асосан куртакнинг ривожланишидан ҳосил бўлади. Новданинг учидаги доимий куртак унинг юқорига қараб ўсиши учун хизмат қилади. Учки куртакнинг остида, барг қўлтиғида ҳам куртаклар жойлашган бўлиб, улар ён куртакпоялар деб аталади (27-расм). Ён куртаклар новдада кетма-кет ва карама-қарши жойлашади. Новдадаги ён куртаклар икки хил бўлиб, уларнинг бири ён новда иккинчиси эса гул ва барг ҳосил қилади.\n27-расм. Новданинг тузилиши:\n1 – тепа куртак, 2 – ён куртак,\n3 – бўғим оралиғи, 4 – барг ўрни,\n5 - бўғим, 6 – куртак тангачаларнинг бириккан жойи, 7 – ясмиќчалар, 8 – ўтказувчи боғламлар.\nн новда ҳосил бўладиган куртак вегетатив куртак, гул ҳосил қиладиган куртак эса генератив куртак дейилади. Вегетатив куртакнинг учи ўткир, ўзи эса бироз ялпоқроқ бўлади. Генератив куртак эса юмолоқ ва бироз йирикдир. Куртаклар новданинг бўғим қисмида жойлашади. Новданинг йўғонлашган қисмига бўғим деб аталади. Бўғимда барг, барг қўлтиғида эса ҳамма вақт куртак ўсади. Новда билан барг орасидаги бурчакка барг қўлтиғи дейилади. Икки бўғим орасидаги масофа бўғим оралиғини ташкил қилади ва у узун ёки қисқа бўлиши мумкин. Мева дарахтларнинг қисқа бўғимли новдаларида генератив куртаклар ривожланиб, мева ҳосил қилади. Узун бўғимли новдаларда эса фақат вегетатив куртак бўлади ёки умуман бўлмаслиги ҳам мумкин. Новдалардаги ривожланмаган куртак яширин куртаклар дейилади. Яширин куртак зарурият туғилгунча тинч ҳолатда туради. Мобода новданинг тепа куртаги қирқилса ёки шикастланса, яширин куртак кўкара бошлайди. Агар бу куртак ҳам бўлмаса новданинг истаган жойидан қўшимча куртак ҳосил бўлади. Тол, терак, тут каби дарахтлар қирқилади ёки каллакланади. Шундан кейинги уларнинг ўсиши қўшимча ёки яширин куртаклар ҳисобига бўлади. Қўшимча куртаклар янги новдага айланади. Новдада ясмиқчалар ҳам бўлади. Ясмиқча сийрак жойлашган ҳужайралар бўлиб, пўсти пўккаклашиб улар орасидан бемалол ҳаво, сув буғлари ўта олади. Ясмиқча эпидермисдаги устица вазифасини бажаради.\nБарги тўкилган новдада ярим доира шаклидаги барг ўрни қолади. Бу ўрин юқорисида қишловчи куртак ўрнашиб, унинг устини смола шимиб олган қўнғир рангли қаттиқ қобиқлар(совуқ урмаслиги учун) қоплайди. Эрта кўкламда бу куртаклар новда ёки гул ҳосил қилади. Новдалар маълум систематик гуруҳ ўсимликларига хос равишда шохлайди. Шохланиш қуйидаги усулда бўлади:\nДихотомик шохланишда поя маълум бир миқдорда ўсгач, учки қисми иккига бўлинади, кейинроқ поянинг учи яна икки бўлиниб кетади ва ҳоказо. Бундай шохланиш лишайниклар, плау тоифалар ҳамда қирққулоқтоифаларда учрайди. Дихотомик шохланиш жуда ҳам қадимги шохланиш бўлганлиги учун гулли ўсимликларда учрамайди.\nМоноподиал шохланишда поянинг учки куртаги ўсимлик нобуд бўлгунча ўсишни давом эттираверади. Унинг ён куртаклардан ён новдалар ҳам ҳосил бўлиб туради. Шунинг учун ҳам дарахтларнинг асосий пояси ўсиб йўғонлашади ва йириклашиб кетади. Қарағай, тилоғоч, мирзатерак каби дарахтларнинг катта бўлишлиги шундан деб ҳисоблаш мумкин.\nСимподиал шохланишда асосий поядаги учки куртак маълум вақтдан сўнг ўсишдан тўхтайди. Бунда у гулга, айрим ўсимликларда эса тиканга ёки жингалакка айланади. Унинг остидаги ён куртак эса ўсишни давом эттиради. Бундай ўсиш бир неча бор қайтарилади. Ана шундай шохланишда новдалар қисқа, яъни сербўғим бўлади. Барглар қалин жойлашган симподиал новдаларни кўпинча мева берувчи шох деб аталади.\nМ асалан, олма, ўрик, узум, ғўза, помидор ва бодринглар симподиал шохланишга эга. Бундай шохларда гул, мева ва уруғ ҳосил бўлади. Шунинг учун ҳам мева дарахтларида кўпинча моноподиал шохлар кесиб ташланиб, симподиал шохлар қолдирилади. Бу эса мева дарахтларидан юқори ҳосил олишда муҳим агротехник омил ҳисобланади. Симподиал шохларини кўпайтириш учун экинлар чеканка қилинади.\n28-расм. Шохланиш типлари: 1 – дихотомик, 2 – моноподиал, 3 – симподиал, 4 – сохта дихотомик, 5 – плаунда дихотомик шохланиш, 6 – сарвининг моноподиал шохи, 7 – нокда симподиал шохланиш, 8 – қароли, 9 – сиренда сохта дихотомик шохланиш\nулли ўсимликларда симподиал шохланиш устун туради. Симподиал шохланишга эга бўлган ўсимликларнинг бўйи бирмунча паст бўлади, чунки тепа куртак ўз функциясини тўлиқ бажармайди, натижада ён новдалар тез ривожланади. Бу новдалар эса кўплаб уруғли мева ҳосил қилади. Моноподиал шохланиш новдаларни ўстирса, симподиал шохланиш гул ҳосил қилиб, уруғ, мева тугишда қатнашади. Ҳам симподиал, ҳам моноподиал шохланиш нок, ғўза, олма, чинор каби ўсимликларда учрайди.\nСохта дихатомик шохланишда новданинг учки куртаги ўсишдан тўхтаб, гулга айланади, унинг остида карама-қарши жойлашган куртак эса ўсиб, иккита новда ҳосил қилади (28-расм). Бу новдалар ҳам маълум вақтдан сўнг ўсишдан тўхтайди, учки куртак гулга айланади, яъни юқоридаги жараён такрорланади. Бундай шохланишни сирень, каштан, бангидевона, чиннигул каби ўсимликларда кузатиш мумкин.\nТўпланиш. Ғалласимон ўсимликлар ўзига хос шохланишга - тупланишга эга. Ғалласимон ўсимликлар тупланганда ер ости ва усти бўғинларидан бир қанча қўшимча илдизларни хосил қилади ва улар попук илдизлар дейилади. Куртаклар ўсиб новдаларга айланади, айрим тур ғалласимон ўсимликларда эса куртаклар бўғинли новдалар ҳосил қилади. Бу новдаларнинг бўғинлардан ҳам қўшимча куртаклар чиқиши ва уларнинг яна новдаларга айланиши характерлидир.\nШакли ўзгарган новдалар ер ости шакли ўзгарган ва ер усти шакли ўзгарган новдаларга бўлинади (29-расм).\nЕр ости шакли ўзгарган новдалар. Илдизпоя - ер ости шакли ўзгарган новда бўлиб, асосан кўп йиллик ўт ўсимликларда учрайди. Илдизпоя ташқи кўринишдан илдизга ўхшаб кетади, лекин морфологик ҳам анатомик тузилиши жиҳатидан тубдан фарқ қилади. Илдизпоядаги яхши ривожланган бўғимларда қалин, рангсиз, қобиқсимон барглар бўлади. Бўғимдан қўшимча илдизлар ўсади. Баъзан илдиз бўғимидан қўшимча куртаклар бу куртаклардан эса ер ости ҳамда усти новдалар ўсиб чиқади. Илдизпоянинг учи илдиз қини билан эмас, куртак билан тугайди. Масалан, ғумай, ажриқ ва буғдой тез кўпаядиган илдизпояли ўт ўсимликлардан ҳисобланади.\nМаълумки, илдизпоя ҳам вегетатив кўпаювчи, ҳам захира озиқ моддалар тўпловчи органдир.\nШунинг учун ҳам унинг майда-майда бўлаклари мустақил кўкариб чиқаверади. Ўсимликларда қисқа ҳамда узун илдизпоя бўлади. Қисқарган илдизпоя гулсапсар, канна, силфия каби ўсимликларда, узун илдизпоя эса қамишда, ғумайда учрайди. Қисқарган илдизпоя симподиал, узун илдизпоя эса моноподиал шохланишга эга.\nТуганак. Ер ости новданинг жуда йўғонлашган ҳамда сер этли қисми туганак деб аталади. Туганак ер ости ва усти шакли ўзгарган новдалардан ҳосил бўлади. Ер ости туганак картошка ва тапинамбурда учрайди. Тупроққа экилган картошка тугунагининг куртакларидан поялар ўсиб, барглари яхши ривожлангандан сўнг поянинг ер ости қисмидаги оқ рангли поялар столон деб аталади. Баргда тайёр бўлган фотосинтез маҳсулоти крахмал столоннинг учида тўплана бошлайди, натижада столоннинг учи йўғонлашиб туганакни ҳосил қилади. Ер ости туганак шакли ўзгарган новда бўлганлиги учун унда куртаклар жойлашган. Куртакларда майда қобиқсимон барглар ҳам бўлади. Куртакнинг ўрни туганак кўзчаси деб аталади. Ҳар бир кўзчада бир нечта куртак бўлади. Туганакда куртаклар спиралсимон жойлашади. Туганакнинг сталонга бириккан томони туби, карама-қарши томони эса учки қисми дейилади. Энг кўп кўзча туганакнинг учки қисмида бўлади. Туганак ҳам илдизпоя сингари захира озиқ моддалар тўплайди, у тупроқ остида жойлашганлиги учун кам шикастланади ва вегетатив кўпайиш учун хизмат қилади. Картошка тугунагида крахмал, тапинамбур тугунагида инулин моддаси тўпланади.\nКарамнинг кольраби турида захира озиқ моддалар поя қисмида тўпланади. Кольраби карами ташқи кўринишидан турп илдизмевасига ўхшаб кетади, лекин туганакда куртакнинг бўлиши билан фарқ қилади. У ер усти туганакдир.\nБўғим оралиғи қисқарган новда. Бундай новдаларни пиёз, карам ва илдизмевали ўсимликларда учратиш мумкин.\nПиёзбош ер ости шакли ўзгарган, бўғим оралиғи қисқарган новда бўлиб, бу новдада мутлақо хлорофилл доначалари бўлмаган қалин, ўзида озиқ моддалар тўпловчи, рангсиз ва қобиқсимон шаклдаги барглар жойлашган. Қобиқсимон барг ўзида захира озиқ моддалар тўплаб, уларнинг ўртасида жойлашган куртакни ноқулай шароитдан сақлайди. Эрта кўкламда шу озиқ модда ҳисобига куртак униб, ҳақиқий новдага айланади, новдада гул, гулдан уруғ пайдо бўлади. Бошкарам эса гигант куртакка ўхшаб кетади. Унинг бўғим оралиғи қисқарган новдасида йирик яхши тараққий этган барглар зич жойлашади, ўзида озиқ моддаларни тўплайди. Бошкарам устидан ўраб турувчи барглари хлорофилл доначаларига бой бўлиб, ичкарида жойлашган баргларда эса хлорофилл доначалари бирмунча кам бўлади. Бу барглар ҳам ўзида захира озиқ моддаларни тўплайди ҳам новданинг ўсиш нуқтасини ноқулай шароитдан асрайди.\nПиёзбоштуганак. Пиёзбош билан туганак орасида оралиқ шакли бўлиб, ташқи кўринишидан пиёзбошга ўхшаб кетади лекин захира озиқ моддалар унинг баргида эмас, новдасида тўпланади. Шунинг учун ҳам унинг новдаси кенгайиб, пиёзбош шаклини олади. Бундай пиёзбош туганакни гладиолус, заъфар каби ўсимликларда учратамиз.\nЕр устки шакли ўзгарган новдалар. Ўсимликларнинг ер усти новдалари ҳам ўз шаклини ўзгартириб, маълум бир функцияларни бажаради. Бундай новдалар бир неча хил бўлади.\nТикан. Асосан қурғоқчилик зоналаридаги ўсимликларда кўпинча тиканнинг борлигини кўрамиз. Бундай тиканлар новданинг морфологик белгиси бўлмасдан, балки шакли ўзгарган органлар ҳисобланади. Агар тикан новданинг барг қўлтиғидан чиқса, шакли ўзгарган новда бўлади, чунки барг қўлтиғида фақат куртак бўлиб, бу куртакдан ён новда ёки гул ҳосил бўлиши керак. Лекин уларнинг ўрнига тикан ўсиб чиқади. Айрим ўсимликларда (масалан, янтоқда) тикандан куртак ривожланиб гул ва мева тугади. Тиканнинг бундай белгилари янтоқда шакли ўзгарган новда эканини исботлайди. Дўлана, ёввойи нок, анор каби ўсимликларда ҳам тикан бор. Демак, ўсимликлар сувни кам буғлантириш учун ён новдаларини қисқартириб тиканга айлантирган. Тикан эса ўз навбатида ўсимликларни ҳайвонларга ем бўлишидан сақлайди. Жингалак. Айрим ўсимликларнинг ён новдалари метаморфозга учраб, жингалаклар ҳосил қилади. Жингалак асосан айрим лиана ўсимликларда бўлади. Бундай ўсимликлар жингалаксиз ўз гавдасини тик тутолмайди. Ток, қовоқ, бодринг каби ўсимликларда ана шундай жингалаклар бўлиб, улар шакли ўзгарган новдалар ҳисобланади.


hidoyat.uz – “Мовароуннаҳр” нашриётининг сайти - Ҳарами Шариф муҳаддиси\nҲарами Шариф муҳаддиси\nСуфён ибн Уяйна Расулуллоҳни (соллаллоҳу алайҳи ва саллам) кўрмаган, аммо у зот ва саҳобалар ҳақида кўп эшитиб улғайган эди.\nУ асли куфалик бўлиб, бир куни каъбани тавоф этиш учун оиласи билан бирга Маккага келди. Ҳарамга етишгач, катталар “Ким юкларга қараб туради?” деб маслаҳатлашишди ва бу ишга кичик Суфённи танладилар. Ўзлари Каъбани зиёрат қилиб, намоз ўқигани кириб кетдилар. Суфён юкларни қўриқлаб ўтирган вақтида Хижоз уламоларидан бўлган бир шайхга кўзи тушди. Илм толиблари шайхни ўраб олган, бир нималар ҳақида сўрардилар. Шайх ҳам намоз ўқиш учун Ҳарамга кирмоқчи бўлди. Лекин эшагини ташқарида қаровсиз қолдириб кетолмасди. Шу пайт юклар ёнида ўтирган ёш болага кўзи тушди. “Манави эшакни ушлаб турсанг, намоз ўқиб олардим”, деди у.\nБола эса бундай шарт қўйди: “Менга Расулуллоҳнинг (соллаллоҳу алайҳи ва саллам) ҳадисларидан айтиб берасиз”. “Сен ҳадисни нима қиласан?” деб сўради шайх. Суфён: “Ҳадис айтиб бермасангиз, эшагингизга қараб турмайман”, деб жавоб берди. Шайх ёдлаш қийин бўлган саккизта ҳадисни айтди, сўнг намозга кириб кетди. У намоздан чиққач болага: “Эй ўғилчам, мени намозга кечиктириб, ҳадис эшитганинг сенга нима фойда берди?” деб сўради. Суфён: “Мен уларни сизга айтиб бераман”, деди ва саккизта ҳадисни бир дона ҳарфини ҳам қолдирмасдан айтиб берди. Шайх боланинг зеҳнига қойил қолди. Чунки унда ҳадисларни ёзиб оладиган ҳеч нарса йўқ эди. Шайх севиниб: “Сенинг жойинг остонада эмас, балки илм ҳалқасидадир”, деди.\nШундай қилиб, Суфён ҳадисларни ўрганишга киришди. Йигирма уч ёшида Ҳарами шарифнинг муҳаддиси бўлди.\nКунларнинг бирида масжидга келган болага баъзилар беписанд қарашди. Суфён уларга: «Бундан олдин сизлар ҳам худди шундай эдингиз. Сўнг Аллоҳ сизларга саховат кўрсатди. Эй Назр, агар мени болалигимда кўрганингда эди... Бўйим беш қарич, юзим худди тангадек эдим. Кўйлагим кичкина, енгим калта, этагим сонимгача, оёқ кийимим сичқоннинг қулоқларидек эди. Шунга қарамай Зуҳрий, Амр ибн Динор каби уламолар мени ёнларига олишди. Остонадан кирганимда улар: “Кичик шайхга йўл беринглар”, деб айтишарди».\n1628 марта ўқилган.


Экинларни комплекс мониторинг қилишга мўлжалланган Solix агроботининг дала синовлари бошланди • EastFruit\nБош саҳифа › Мева-сабзавот бизнеси › Технологиялар › Экинларни комплекс мониторинг қилишга мўлжалланган Solix агроботининг дала синовлари бошланди\nМуаллиф: EastFruit 21 Июн 22 20 Июн 22 010\nКанаданинг Solinftec компанияси ҳосилдорликни сезиларли даражада ошириш ва фермерларнинг харажатларини камайтиришга хизмат қилувчи агробот – Solixнинг синовлари бошланганини эълон қилди.\nSolix тупроқ ва ўсимликлар ҳолатини, зараркунандалар ва уларнинг хусусиятларини, ўғитларнинг етарлилигини автоматик равишда мунтазам назорат қилишга қодир – буларнинг бари фермерларга бизнес самарадорлигини оширишда катта кўмак беради.\nAgroExpert.md маълумотларига кўра, агар Solix синовлари муваффақиятли ўтса, у келгуси йилда сотувга чиқарилади.\nSolinftec – бу аграр саноат ва технологиялар линиясида фаолият юритувчи, Канада, АҚШ ва Бразилияда офисларига эга компания. Ишланма муаллифи фермерларга фаолиятни рақамлаштиришда ёрдам беради – Solinftec булутли платформаларни қишлоқ хўжалиги билан боғлайди, бухгалтерия ҳисобини автоматлаштириш хизматларини ишга туширади ва ҳосил прогнози жараёнини соддалаштиради.\nSolix роботи яратилиши билан компания олдинга томон силжимоқда. Дастурий таъминотдан ташқари, Solinftec энди ўз мижозларини жисмоний даражада ҳам қўллаб-қувватлашни мақсад қилган.\n“Янги технология фермерлар ва агрономларни ҳосилдорликни ошириш, ресурслардан фойдаланишни яхшилаш, атроф-муҳитга зарарли таъсирни камайтириш ва озиқ-овқат бўйича глобал талабни қўллаб-қувватлаш учун янги даражадаги ахборотлар билан таъминлашга мўлжалланган. Мақсад роботни 2023 йилги мавсумга қадар тижорий сотувга чиқаришдир”, дейилади Solinftec баёнотида.\nИшлаб чиқувчиларнинг қайд этишича, Solix инсон омили аралашувисиз далаларни мунтазам мониторинг қилиш учун мўлжалланган. Робот борт камералари ва бошқа датчикларни ўсимликларнинг ҳолати ҳамда улар таркибидаги озуқавий моддаларни текшириш, бегона ўтлар, зараркунандаларни қидириш учун қўллайди.\nМашина тадқиқоти алгоритмлари ёрдамида тўпланган маълумотларни таҳлил қилиш орқали Solix экинлар сифатини аниқлаб, ҳосилни йиғиш вақти бўйича натижаларни башорат қилади.\nМуаммолар аниқланганда, робот дала эгасига ўз жойлашув нуқтаси ҳақида хабар бериб, бу вазиятда қандай ҳаракат қилиш кераклигини кўрсатади. Шу тариқа, фермер гербицидлар ёки ўғитларни маҳаллий даражада ва керакли миқдорда қўллаши мумкин, яъни, бунда кимёвий моддаларни бутун далага сепиш зарурати бўлмайди.\nРобот литий-ионли аккумуляторларда ишлайди ва қуёш батареялари орқали қувватланади, шу боис, у қўшимча CО2 эмиссиясини яратмайди.\nҲозирги кунда Solinftec компанияси Саскачеван университети билан ҳамкорликда ўз роботларини синовдан ўтказмоқда. Агар технологиянинг самарадорлиги тасдиқланса, компания жорий йил охирига бориб, серияли ишлаб чиқаришга ўтади ва 2023 йилда маҳсулот етказиб беришни ташкиллаштиради.


"Ва албатта, сен улкан хулқдасан" (Қалам. 4) дея Ўз маҳбуби Пайғамбаримизнинг нақадар чиройли ахлоқ эгаси эканликларини таъкидлаган Аллоҳ таолога беадад ҳамдлар бўлсин.\n"Киши яхши хулқи билан кундузни рўза тутиб, кечасини намоз ўқиб ўтказадиганлар даражасига етади" дея марҳамат қилган Пайғамбаримиз Муҳаммад мустафо соллоллоҳу алайҳи васалламга саловат ва дурудлар бўлсин.\nРасулуллоҳнинг хулқларини эгаллаб, кейинги умматларга омонат ила еткизган саҳобаи киромларга Аллоҳнинг розилиги бўлсин.\nИслом ҳақида сўзлаганда, ҳусни хулқ тўғрисида гапирмасдан имконимиз йўқ. Чунки, ҳусни хулқ инсон амалларини гўзаллаштирадиган, ажрини улуғ қиладиган амалдир. Шу ҳақида Аллоҳ таоло Қуръони Каримда шундай деди: "Эй, иймон келтирганлар! Аллоҳга тақво қилинглар ва тўғри сўзланглар. У Зот сизларни амалларингизни солиҳ қиладир ва гуноҳларингизни мағфират қиладир. Ким Аллоҳга ва Унинг Росулига итоат қилса, батаҳқиқ, буюк зафарга эришибди" (Аҳзоб 70,71).\nАлбатта, ҳар бир мўмин банда Холиқни ва яна халқни ҳузурида маҳбуб инсон бўлишни хоҳлашига шак-шубҳа йўқ. Шундай экан, мўмин инсон Расулуллоҳ соллоллоҳу алайҳи васалламнинг хулқлари билан зийнатланиши лозимдир. Чунки, Аллоҳ таоло Каломи Шарифда "Ва албатта, сен улкан хулқдасан", дея марҳамат қилган.\nҲусни хулқнинг мавқеи шу даражадаки, Ислом унга бино қилинган амал десак ҳам муболаға бўлмайди. Балки, унинг ўзи Исломдир. Чунки, Муҳаммад соллоллоҳу алайҳи васаллам: "Мен яхши хулқларни батамом қилиш учун юборилганман" деб айтганлар.\nҲар бир мўмин киши Аллоҳга, Пайғамбар алайҳиссаломга, Аллоҳнинг китобига, Фаришталарга ва жамийки инсонларга нисбатан гўзал хулқли бўлиши лозим.\nАллоҳ таолога ҳусни хулқ - Унга ибодат қилиш, бирор нарсани шерик қилмаслик, Унинг буйруқ ва қайтариқларига бўйсунишдир. Аллоҳ таоло шундай деб марҳамат қилди: "Ҳеч бир мўмин эркак ва ҳеч бир мўмина аёл учун Аллоҳ ва Унинг Расули бир ишга ҳукм қилганида, ўз ишларини ўзларича ихтиёр қилмоқ йўқ. Ким Аллоҳга ва Унинг Расулига осий бўлса, бас, батаҳқиқ, очиқ адашиш-ла адашибди" (Аҳзоб. 33‒36).\nРасулуллоҳга нисбатан ҳусни хулқда бўлишга келсак, аввало у зотни яхши кўриб, суннат ва ҳадисларига эргашмоқ, у кишининг буйруқлариги бўйсунмоқ ва ўз сўзимизни у зотнинг сўзларидан устун қўймаслигимиздир.\nАллоҳнинг Каломига нисбатан ҳусни хулқда бўлиш эса, Қуръони Каримни ўқиш, унга амал қилиш, катта-ю кичик ишларда ҳукмни унга топширмоғимиздир.\nҲар бир инсон ўзига ажралмас бир фаришта вакил қилинганини ва ана ўша фаришта кишининг барча сўз ва амалларни ёзиб бораётганлигини билиши лозим. Шу сабабли гуноҳ ишларни қилишдан ҳаё қилиш, фаришта инсоннинг зарарига ёзаётганини ва мана шу ишга у тайин қилинганини билиши керак. Аллоҳ Таолога яқинлаштирадиган гўзал амалларни қилишга иштиёқманд бўлишимиз фаришталарга нисбатан ҳусни хулқда бўлиш ҳисобланади.\nИнсонларга нисбатан ҳусни хулқда бўлиш эса, уларга очиқ юзли, меҳрибон, мурувватли бўлишдир. Ўзаро ҳақларда адолатли бўлиб, хиёнат қилмаслик, адашган вақтларида тўғри йўл кўрсатиш ва бу борада хушомад қилмасдан юмшоқ муомалада бўлиш зарур. Аллоҳ таоло пайғамбари Мусо алайҳиссаломни Фиръавнга юборган пайтда у қонхўр, золим ва Худолик даъвосидаги киши эди. Аллоҳ ўз пайғамбарини унга кароматлар, мўъжизалар ва гўзал даъват билан юборди. Ва Мусо ва иниси Ҳорунларга У: "Бас, унга юмшоқ сўз айтинглар. Шояд эсласа ёки қўрқса"("Тоҳа", 44), деди. Аллоҳга чақиришдаги Қуръоний дарс мана шундайдир. Шундай экан биз Мусо ва Ҳорун алайҳимассаломлардан афзал эмасмиз.\nСўзимизни ниҳоясида шуни айтмоқчимиз, кимки икки дунё саодатига етишишни истаса, икки дунёда нажот топувчилар қаторида бўлишни хохласа, Расулуллоҳ соллоллоҳу алайҳи васалламнинг хулқлари билан зийнатлансин. Зеро, Аллоҳ Таоло Қуръони Каримда шундай деб марҳамат қилган: "Батаҳқиқ, сизлар учун, Аллоҳдан ва охират кунидан умидвор бўлганлар учун ва Аллоҳни кўп зикр қилганлар учун Расулуллоҳда гўзал ўрнак бор эди" (Аҳзоб 23).\nФахриддин БОҲОДИРОВ, Катақўрғон тумани “Янгиравот” жоме масжиди имом хатиби\nКиритилган вақти: 04/10/2019 10:58; Кўрилганлиги: 480\nМатериал манзили: http://sammuslim.uz/articles/siyrah/rasulullohda-gozal-ornak-bordir\nЧоп этилган вақт: 15/08/2020 00:21


ZiyoNET › Ўйинлар › Спорт ›\nШахматнинг сеҳрли олами (BETA)\n«Шахмат - сеҳрли олам» - шахмат бўйича дарсликнинг электрон версияси. Дарслик муаллифи - шахмат бўйича жаҳон чемпиони фахримиз Рустам Машрукович Қосимжонов. Дарсликнинг электрон версиясида ўқувчиларнинг материални осон ўзлаштиришлари ҳамда шахмат ўйнашни қисқа муддатда ўрганишлари учун фигураларнинг аниматцион юришлари, шахмат ўйини усуллари ва етакчи гроссмейстерларнинг ўйинларидан тўлиқ намуналар келтирилган. Дарсни ўрганиб бўлгандан сўнг олинган билимни мустаҳкамлаш мақсадида тестдан ўтиш тавсия қилинади. Материални тўлиқ ўзлаштирмасдан туриб, тест топшириқларини бажариш фойдаланувчи учун мураккаблик туғдиради. Электрон дарслик ўзбек ва рус тилларида тавсия қилинган бўлиб, оригинал дизайн, ёқимли мусиқа билан бойитилган. Фойдаланиш ҳамда тушуниш осон. Мамлакатимизнинг турли бурчагидан туриб фойдаланиш, хохловчилар учун қулай кўринишда.\nФутболчига боқинг ва унинг нима кийимда эканлигини тасвирлаб беринг.\nКоптокни ҳавода ушлаб қолиш\nСиз футбол ўйнашни ёқтирасизми? Ушбу ўйинни ўйнаб кўринг ва коптокни ҳавода қанчалик узоқ вақт ушлаб тура олишингизни синаб кўринг.\nЮгур Санта югур!\nРождество байрами яқинлашиб қолди, Санта жуда ҳам семириб кетган. Сиз унга озишга ва байрам совғаларига қоқилмасдан манзилгача етиб боришга ёрдам беринг. Санта байрам совғаларига қоқилмасдан қанчалик узоқ масофага югуришини синаб кўринг.\nCиз қандай экстримал спорт турларини биласиз? Бизнинг лабиринт орқали уларни қандай номланишини билиб олинг.\nУшбу ўйин икки таймдан иборат. Футбол ҳақида нималарни биласиз? Бизнинг ўйин орқали футбол ўйинида ишлатиладиган сўзларни билиб олинг.\nСпорт анжомлари- сўзларни бўянг\nЧанғи, серфинг, стол тенниси, қояга чиқувчи спорт ва бошқа спорт турлари мавжуд, бироқ ҳар бир спорт тури учун турли спорт анжомлари керак. Сиз ушбу спорт турлари учун қандай спорт анжомлари кераклигини биласизми?\nФутбол: Қолдириб кетилган сўзларни тўлдиринг\nФутбол мавзусидаги гапларда тушиб қолган сўзларни топиб уларни жой-жойига қўйиб чиқинг.\nАйрим мамлакатлар терма жамоалари Жаҳон чемпионати кубигини бир неча марта қўлга киритганлар. Қайси мамлакат неча маротаба чемпионликга эришганини аниқлаб, уларни тўғри тартибда жойлаштириб чиқинг.\nЕкстремал спорт турлари ҳақида нималарни биласиз? Саволларга жавоб бериб ўзингизни синаб кўринг ва компьютерни скейтборд пойгасида ютишга ҳаракат қилинг.


"Спутник V" хавфсизлиги ҳатто скептиклар учун ҳам аён бўлиб қолди — профессор Бутенко - Zamin.uz\n23:11 / 25.03.2021\n"Спутник V" хавфсизлиги ҳатто скептиклар учун ҳам аён бўлиб қолди — профессор Бутенко\n"Спутник V" хусусиятлари нималардан иборат ва коронавирусга қарши вакцинациядан маъно ҳамда унинг фойдаси нимадан иборатлиги ҳақида Sputnik Ўзбекистон ХААга берган интервьюсида профессор, РФ Соғлиқни сақлаш вазирлиги Н.Ф.Гамалея номидаги эпидемиология ва микробиология миллий тадқиқот маркази бўлим бошлиғи Александр Бутенко ҳикоя қилди.\n— Александр Михайлович, "Спутник V" қандай ишлайди, у коронавирус инфекциясига қарши иммунитетни қай тарзда кўтаради?\n— "Спутник V" — инсон аденовируси асосида яратилган векторли вакцинадир. Бугунги кунда ушбу препаратнинг учинчи босқичи жуда муваффақиятли синовдан ўтди, у чет элларда тан олинди, кўплаб мамлакатлар ундан фойдаланиш ва препаратни ўз ҳудудида ишлаб чиқаришдан манфаатдор. Россияда "Спутник V" билан олти миллионга яқин киши эмланди, уларнинг ярмидан кўпи иккала компонентни олди, эмлаш уларда ҳеч қандай салбий оқибатларни юзага келтирмади.\n"Спутник V" иккита компонентдан иборат. Иккинчиси биринчисидан кейин орадан 14 кун ўтиб киритилади. Иккинчи компонент олинганидан уч ҳафта ўтиб иммунитет тўлиқ шаклланишига эришилади. Шу билан бирга, биринчи инъекциядан кейин инсон аллақандай ҳимояга эга бўлади.\nВакциналаш натижасида икки турдаги иммунитет ишлаб чиқилади — гуморал (антитаначалар) ва ҳужайрали (иммунологик хотиранинг ҳосил бўлиши). Бу жуда муҳим, нега деганда, айтайлик, ревакцинациядан сўнг ёки бошқа вирусни тасодифан юқтириб оладиган тақдирда, касалланмайди ёки касалликни симптомларсиз ўтказади. Ёки уларда улар иммунлашганлари туфайли - бустер-эффект ҳосил бўлади.\nАйтганча, "Спутник V" нинг иккала компонентини олгандан сўнг иммунитет даражаси касалликни бошдан кечиргандагига нисбатан юқори бўлади.\n—"Спутник V" таъсири давомийлиги қанча?\n— Бу саволга аниқ жавоб айтиш ҳозирча имконсиз. Чунки учинчи фаза синовлар ва оммавий эмлаш кампанияси бошлангандан буён кўп вақт ўтгани йўқ. Албатта, кузатувлар давом этмоқда ва давом этади. Эмланадиган кишилар антитаначалар даражасини аниқлаш учун бир неча марта тест топширса, мақсадга мувофиқ бўлар эди. Ҳозирча эса муаллифлар "Спутник V" самарадорлиги 92 ва ундан ортиқ фоизни ташкил этишини маълум қилишди. Айтилишича, эмланган ва иммунитети етарли даражада шаклланмаган инсонлар ҳам коронавирус инфекциясининг ўртача-оғир ёки оғир формалари билан беморланмайди.\nҲозирча узоқ истиқболли хулосаларни айтишга эрта, аммо "Спутник V" – безарар ва жуда фойдали препарат эканлиги ҳозирда ҳатто скептиклар учун аён бўлиб қолди.\n— Ўзбекистон бугун COVAX механизми доирасида 660 минг доза AstraZeneca вакцинасини олди. Республика аҳолиси эса 35 миллионга яқинни ташкил этади. Мамлакатда эпидемиологик жараённи назоратда ушлаш учун қанча киши эмланган бўлиши керак?\n— Олимларнинг таъкидлашича, касаллик юқишининг эпидемик занжирини узиш учун аҳолининг камида 60-70 фоизида иммунитет мавжуд бўлиши керак. Шундагина касаллик кескин камайишни бошлайди.\nВакциналар тақчиллигида одатда юқори хавф гуруҳига мансуб кишилардан эмлашни бошлашади – COVID-19ни юқтирган беморлар билан ишловчи тиббиёт ходимлари, ўқитувчилар ва ҳоказо тартибда ишлар йўлга қўйилади.\nШунингдек, касалликни енгил, ўрта-оғир ва аломатларсиз ўтказган инсонлар ҳисобига шаклланадиган ҳимоя таъсирини ҳам инобатга олиш керак. Москва шаҳрининг эллик фоиз аҳолиси, шаҳар мэри хабарига кўра, касаллик натижасида антитаначаларга эга бўлишган – бу ўта юқори кўрсаткичдир. Бу эмлаш ишлари билан бир қаторда эртами-кечми инфекция ўчоғининг йўқ қилинишига олиб келиши керак. “Замин” янгиликларини “Twitter”да кузатиб боринг\nЯнгиликлар » Дунё » "Спутник V" хавфсизлиги ҳатто скептиклар учун ҳам аён бўлиб қолди — профессор Бутенко


«ОИЛАНИ МУСТАҲКАМЛАМАСДАН ТУРИБ, ДАВЛАТДА ТАРТИБ ЎРНАТИБ БЎЛМАЙДИ» - Ўзбекистон овози газетаси\n«Оилани мустаҳкамламасдан туриб, давлатда тартиб ўрнатиб бўлмайди.»\n— Бирлашган Миллатлар Ташкилотининг сўнгги маълумотларига кўра, ҳозирги кунда дунёнинг 7 миллиарддан ортиқ аҳолиси, яъни 85 фоизи оилаларда яшар экан. Мендаги маълумотлар эса Ўзбекистонда 7,5 миллион оила борлигини кўрсатади. Демак, юртимиз аҳолиси 33 миллиондан иборат бўлса, ҳар бир оила ўртача 4 кишидан иборат: эр-хотин ва иккита фарзанд.\nОиланинг ягона, ҳаммага бирдек мақбул таърифи борми? Йўқ, чунки оила — шунчалик кўп қиррали тушунчаки, ҳозирги кунда ижтимоий фанларнинг деярли барчаси ўз нуқтаи назаридан келиб чиқиб, оила муаммолари билан шуғулланади. Масалан, мен оилага ҳуқуқий тушунча сифатида кўпроқ эътибор бераман. Психологлар психологик томонига урғу беради, кимдир оилага миллий қадрият сифатида ёндашади. Шунингдек, дин арбоблари, файласуфлар, тарихчи ва социологларнинг оила институтига нисбатан ўз ёндашувлари бор. Буларнинг барчаси оиланинг улкан ижтимоий муаммо эканлигини кўрсатади. Бугун оила масаласи фақат бир давлат миқёсидаги эмас, балки жаҳон жамоатчилигини ўйлантираётган глобал муаммодир.\nҲозирги кунда Ғарбдаги кўпгина давлатларда оила институти қадрият сифатида ўз аҳамиятини йўқотиб бормоқда. Жуфтликлар ўзаро келишув асосида, бир-икки йил бирга яшаб кўришади. Сўнг турмуш қуриши мумкин. Оилага бўлган бу каби муносабатни биз қабул қилмаймиз. Динимиз ҳам ношаърий оилани тан олмайди.\nОиланинг бошқа эътибор қаратадиган жиҳатлари ҳам кўп. Бугун оилани ҳимоя қилиш ҳуқуқ сифатида тан олинмоқда. Бир конференцияда қатнашганимда хорижлик эксперт бизнинг маҳалла институтини танқид қилганди. Унинг фикрича, маҳалла аёллар ҳуқуқини бузаётган экан. Нимага бузаяпти, десам, маҳалла ярашиш комиссиясининг хулосасисиз ажрашишни суд кўриб чиқмаслиги ва ажрашишга йўл қўйилмаслиги билан боғлиқ таомил нотўғри эмиш. Улар айтаяптики, аёлнинг ўз ҳуқуқи бор, хоҳласа яшайди, хоҳласа ажрашади. Маҳалла фаоллари эса аёлни турмушингдан ажрашмайсан, оиланг билан яшайсан, деб мажбурлаётган эмиш, ўша хорижлик мутахассис гўё, буни инсон ҳуқуқларининг бузилиши, деди.\nМен шунда сизларда қанақа билмадиму, биз иложи борича оилани сақлаб қолиш тарафдоримиз, дедим. Агар оила бузилса, аёлнинг учта боласи тақдири билан боғлиқ, яна нечта муаммо туғилади: Етим қолган учта боланинг қанчалаб ҳуқуқлари, хусусан, болаларнинг яшаш ҳуқуқи, турар-жойга бўлган ҳуқуқи, моддий таъминот ҳуқуқи муаммосини келтириб чиқарамиз-ку?! Ажралиш билан боғлиқ бир ҳуқуқни ҳимоя қилиб, тўрт ёки беш муаммони кўпайтириб юборамиз, шу тўғрими, дедим. Индашмади.\nОила муаммоларини ҳал этиш учун қуйидаги таклифларим бор.\nАввало, оила муносабатлари бўйича барча тадқиқотлар, мақолалар, рисола ва китобларнинг библиографиясини фанлар йўналиши бўйича тузиш лозим. Қани, педагоглар ва психологлар, бошқа соҳа вакиллари қандай тадқиқотлар ўтказган экан, билайлик.\nТиббиётда ҳам оила-жуда катта мавзу. Умуман, барча йўналишлар бўйича тадқиқотлар даражасини аниқлаб олайлик, натижамиз нечоғлик экан? Мустақиллик йиллари оила институти бўйича қандай ишлар ҳимоя қилинган экан? Агар буларни аниқ билсак, ҳозирги кунда қайси муаммоларни ўрганиш бирламчи бўлиши кераклигини ҳам аниқлаб оламиз.\nСўнгра оила муаммоларини илмий нуқтаи назардан тадқиқ қилиш юзасидан фанлар бўйича умумий, яхлит дастур тузиш керак. Шунда ҳозир ҳуқуқшунослик, фалсафа, педагогика каби соҳалар бўйича қайси муаммоларни кўтаришимиз кераклиги ойдинлашади.\nАсосийси, оила муаммоларини ўрганиш бўйича доимий ҳаракатдаги методологик семинарлар ўтказишни йўлга қўйиш лозим. Бу ўринда фақатгина «Оила» илмий-амалий тадқиқот маркази»нинг ўзи ҳеч қачон муаммони ҳал қила олмаслигини эътибордан соқит қилмаслик лозим. Яъни бу ишга бутун жамоатчиликнинг фикрини жалб қилишимиз керак. Хусусан, тадбирларда янграётган турли фикр-мулоҳазаларни, аниқ факт ва далилларни оила мавзуси бўйича илмий иш қилаётган магистрлар, фан докторлари, олимлар ҳам иштирок этса, бу уларга ўз илмий тадқиқотларини ҳаёт ҳақиқатларига том маънода мувофиқлаштириш имконини беради. Ҳозирги пайтда эса, афсуски, кўпчилик илмий ишлар тартибга солинмаган. Юртдошларимизнинг оила билан боғлиқ дарду-ташвишлари ҳамда бу муаммоларнинг ечимлари акс эттирилган долзарб мавзулар жуда кам.\nАвваллари оила институти миллий даражадаги фаолиятимиз меъзони ҳисобланган бўлса, ҳозирги кунда бу масала халқаро миқёсга кўтарилган. Инсон ҳуқуқлари умумжаҳон декларацияси, Иқтисодий, ижтимоий ва маданий ҳуқуқлар тўғрисидаги халқаро пакт, каби асосий халқаро шартномалар ёки исталган минтақавий ҳужжатларда оила ҳуқуқлари юқорига қўйилган. Ҳозир нафақат миллий даражадаги оила ҳуқуқи, балки халқаро оила ҳуқуқи ҳам жадал шаклланмоқда. Халқаро ҳужжатларнинг барчасида «Оила — бу жамиятнинг бирламчи бўғини, асоси», деган фикр сингдирилган. Айни чоғда миллий қонунчилик билан халқаро қонунчилик ўртасидаги бу мутаносиблик етарли эмас. Шунинг учун оилага оид миллий ва халқаро ҳуқуқий ҳужжатлар тўпламини ишлаб чиқишимиз зарур. Сўнгра миллий қонунчилигимизда ҳам шундай тажрибани ўтказамиз. Кейинчалик у халқаро қонунни акс эттирадими ёки йўқ, буни билиб оламиз. Бундай муҳим амалиётни ҳали ҳеч ким, ҳаттоки Европа Иттифоқи ҳам амалга оширмаган.\nОила, авваламбор, ижтимоий муносабатдир. Чунки, оила бир неча шахслардан ташкил топади. Шунинг учун мен икки ёш турмуш қураётганда ўртада ўзаро никоҳ шартномаси тузишни таклиф қилгандим. Лекин бу фикримни кўпчилик танқид қилди.\nХўп, сизга савол: ҳозирги кунда ажралишлар борми? Бор. Бечора аёл иккита ёки учта боласи билан ота уйига қайтиб келса, кўп ҳолларда на ота уйига, на бошқа жойга сиғади. Куёвнинг номида ҳеч нарса йўқ. Мaшина, уй, бошқа мол-мулкнинг ҳаммаси кимнингдир номида. Бундай ҳолатда Она икки-уч нафар гўдак боласи билан қаёққа боради?\nАгар никоҳ шартномаси бўлса, майли, бу ҳужжат билан аёл ҳимоя қилинмаган тақдирда ҳам, болаларнинг мулкка бўлган ҳуқуқи ҳимоя қилинади. Мазкур ишни қонунга киритдик, лекин бу институт сифатида ҳозирча фуқароларимиз онг-тафаккурига сингмади. Бу ҳам жамиятимиздаги катта муаммо. Никоҳ шартномасига эътиборсизлик ёш оилалар ажралишганда кўплаб муаммоларни келтириб чиқармоқда.\nНима учун бу янги институт жамият аъзолари онгига тўлиқ сингмади? Мажбурий тиббий кўрикдан ўтишни, биласизми, биз нима қиляпмиз? Уни тиббиёт ходимларига «пул халтачаси» қилиб бердик. Ҳозир ҳам аксарият ҳолларда келин-куёвликка номзодлардан битта-иккита текширув олинади, қолгани 10 дақиқада «намуна» бўйича тиббий маълумотномани олиб чиқади. Қайси шифокор қанча сўмга шу ҳужжатни «тўғрилаб бериши»нинг нархи ҳам бор.\nЁшларни турмуш қуриши олдидан тиббий текширувдан ўтказиш соғлом оила, соғлом фарзанд бўлсин, деб яхши ниятда йўлга қўйилган аслида. Турмуши бузилган фуқароларимизнинг орасида менга мурожаат қилганларнинг қанча ва қанақа надоматлари бор? Буларнинг ҳаммасини ҳам айта олмайман, албатта. Тиббий текширув, яъни сохта ҳужжатнинг ўзи никоҳни ҳақиқий эмас, деб топишга асос бўлган ҳолатларни биламан.\nОила кодекси ёмон тайёрланмаган, уни кўп ўрганганмиз. Лекин нима учун Оила кодекси ижросида камчиликлар кўп? Бизнинг энг катта вазифамиз, оиланинг шу каби амалий муаммоларини ҳал қилишдир.\nДунё мамлакатларининг 200 га яқин Конституциясини ўрганиб чиқдим. Уларнинг 111 тасида «Оила — бу жамиятнинг бирламчи бўғини», «Оналик ва болалик давлат ҳимоясида» каби моддалар бор экан.\nБуларнинг ичида юртимиз Конституцияси ҳаммасидан ажралиб туради. Нимага десангиз, Ўзбекистонда оналик ва болаликни, оилани ҳимоя қилиш ҳуқуқи конституциявий асосда кенг ва кафолатли мустаҳкамланган. Оилаларни ҳимоя қилишни фақатгина қонунга юклаб қўймасдан, уни асрашда ҳар биримизнининг ҳуқуқимиз борлигини ҳам билишимиз керак. Чунки, донишмандлар таъбири билан айтганда, оилани мустаҳкамламасдан туриб, давлатда тартиб ўрнатиб бўлмайди. Оила мустаҳкам бўлса, жамиятдаги кўплаб муаммолар ўз-ўзидан барҳам топади.


ЎзА - Боксчиларимизнинг муваффақияти\n15.10.2015 11:53 Чоп этиш версияси\nБокс бўйича Ўзбекистон терма жамоаси аъзолари жаҳон чемпионатида учтадан кумуш ва бронза медални қўлга киритди.\nПрезидентимиз Ислом Каримов раҳнамолигида жисмоний тарбия ва спортни ривожлантириш, ўсиб келаётган ёш авлодни ҳар томонлама соғлом ва баркамол инсонлар этиб вояга етказиш масаласига давлат сиёсатининг устувор йўналиши сифатида алоҳида эътибор қаратилмоқда. Бунинг самарасида спортчиларимиз турли нуфузли халқаро мусобақаларда ғолиб ва совриндор бўлиб, Ўзбекистон фарзандлари ҳеч кимдан кам эмаслигини ва ҳеч қачон кам бўлмаслигини исботламоқда.\nҚатар пойтахти Доҳа шаҳрида ўтказилаётган бокс бўйича жаҳон чемпионатида спортчиларимиз қўлга киритган ютуқлар бунинг далилидир.\nНуфузли турнирда етмишга яқин давлатдан энг кучли боксчилар совринли ўринлар билан бирга 2016 йили Бразилиянинг Рио-де-Жанейро шаҳри мезбонлик қиладиган XXXI ёзги Олимпия ўйинлари йўлланмаси учун баҳслашмоқда. Дунёда етакчилардан бўлган ўзбек бокс мактаби вакилларининг мазкур мусобақадаги ёрқин ғалабалари халқимизга ғурур-ифтихор бағишлади.\nСпортчиларимизнинг жаҳон чемпионатига пухта тайёргарлик кўришида ва муносиб иштирок этишида давлатимиз раҳбарининг 2013 йил 25 февралдаги “Ўзбекистон спортчиларини 2016 йилда Рио-де-Жанейро шаҳрида (Бразилия) бўлиб ўтадиган XXXI ёзги Олимпия ва XV Паралимпия ўйинларига тайёрлаш тўғрисида”ги қарори муҳим дастуриламал бўлди.\nТерма жамоамизга дастлабки кумуш медални вазни 56 килограммгача бўлган боксчилар ўртасидаги баҳсларда қатнашган Муроджон Аҳмадалиев келтирди. Мустаҳкам ҳимоя ва кучли техникага эга боксчимиз финалгача бўлган жангларда италиялик Франческо Майетта, қозоғистонлик Қайрат Ералиев, таиландлик Чатчай Бутди ва ҳиндистонлик Шива Тапани мағлубиятга учратди. Ирландиялик Майкл Конлонга қарши кечган ҳал қилувчи мусобақада ҳамюртимиз иккинчи ўринга лойиқ деб топилди.\nВазни 64 килограммгача бўлган чарм қўлқоп усталари ўртасидаги баҳсларда қатнашган Фазлиддин Ғойибназаров ҳам мухлису мутахассислар ишончини оқлади. Тажрибали боксчимиз дастлабки жангда қатарлик Туласи Тарумалингамни техник нокаутга учратди. Сўнг Лондон Олимпиадаси совриндори италиялик Винченсо Мангиакапре ва таиландлик Вуттичай Масук устидан ғалаба қозониб, шоҳсупанинг иккинчи поғонасидан жой олди.\nБокс бўйича ўсмирлар ўртасида Осиё ва жаҳон чемпиони, II ўсмирлар Олимпиадаси ғолиби, катталар ўртасида Осиё чемпиони Бектемир Мелиқўзиев ҳам ушбу жаҳон чемпионатида кумуш медални қўлга киритди.\nВазни 75 килограммгача бўлган боксчилар ўртасида рингга чиққан иқтидорли боксчимиз кучли ва тезкор зарба, мукаммал техникага эга эканини намойиш этди. Дастлаб грузиялик Заал Квачатадзени биринчи раунддаёқ нокаутга учратган ҳамюртимиз кейинги жангларда франциялик Кристиан М'Билли Ассомо, чорак финалда россиялик Пётр Хамуков, ярим финалда ирландиялик Майкл О’Рейлли устидан ишончли ғалаба қозонди ва иккинчи ўринни эгаллади.\nҲамюртларимиздан Элнур Абдураимов, Элшод Расулов ва Баҳодир Жалоловлар ўз вазн тоифасида бронза медалга сазовор бўлди.


Икки британиялик сайёҳ Малайзия рейсидаги ягона йўловчига айланди\n22:32 / 07.09.2016\nИкки британиялик сайёҳ Firefly малайзия авиакомпаниясининг ягона йўловчисига айланди. Кэрри Фишер (Carrie Fisher) ва унинг севгилиси Кайл Макникол (Kyle McNicol) Таиланддан учишди. Фишер самолёт ичида олинган видеони Instagram саҳифасига жойлаштирди.\nDaily Mail хабар қилишича, саёҳатчилар Таиланднинг Краби вилоятидан Малайзиянинг Пинанг оролига учишган. «Мен ҳайрон бўлдим ва асабийлаша бошладим», — дейди Фишер. Қизнинг қайд этишича, бу ҳолат ҳар икки аэропорт ва миграция хизмати ходимларини ажаблантирган.


Индонезия президенти G20 саммитига олиб келган оила аъзолари харажатини ўзи тўлайди\n09:15 / 10.07.2017\nИндонезия президенти Жоко Видодо оила аъзоларининг Туркия ва Германияда бўлган вақтлари учун харажатларини ўзи тўлайди. У бу мамлакатларда расмий ташриф билан бўлган ҳамда G20 саммитида иштирок этган. Jakarta Globe газетасининг ёзишича, давлат раҳбарининг матбуот хизмати раҳбари Бэй Маҳмудин шундай маълумотни тақдим этган.\n"Президент у билан бирга борган оила аъзоларининг парвози, яшаши ва бошқа харажатларига доир чекни кўрсатишни сўради. У буларни шахсан тўлашини айтди", - деган матбуот котиби.\nБюджет шаффофлиги бўйича Индонезия форуми бош котиби ўринбосари Апун Видади ҳукуматдан президентнинг яқинда Туркия ва Германияга сафарларига доир тушунтиришлар беришни сўраган эди. Мамлакат қонунчилигига кўра, давлат раҳбари сафари чоғида фақат рафиқасини бюджет ҳисобидан олиб кетиши мумкин. Бироқ, Видодо ўзи билан бирга 3 фарзанди, келини ва бир ярим яшар неварасини ҳам олиб кетди.\nБундан ташқари, матбуот котибининг қайд этишича, "оиланинг барча аъзолари президент самолётида бўлганига қарамай, улар ноқулайликка сабаб бўлмаган ва Индонезия расмий делегацияси ишига халақит бермаган".\nИндонезия Жоко Видодо\nИндонезиялик икки томонидан ҳам бошқарса бўладиган автомобиль яратди (видео)\nИндонезиядаги автоҳалокат 27 кишининг ҳаётига зомин бўлди


Полша бош вазири Украинага танклар топширилишини эълон қилди\nПолша Украинага ҳарбий ёрдам кўрсатишини эълон қилди\n26 Aprel 09:02 Жаҳон\nПОЛША танклар УКРАИНА ҳарбий ёрдам\nПолша ўз танкларини Украинага топширди. Бу ҳақда Полша бош вазири Матеуш Моравецкий маълум қилди, дея хабар беради унинг матбуот хизмати 25-апрел, душанба куни Twitterда.\n«Ҳа, Полша Украинага танкларни топширди, аммо украиналик дўстларимизнинг хавфсизлиги учун уларнинг сони ҳақида гапирмаймиз», деди Моравецкий ва бу ҳақда «ўз вақтида» хабар қилинишини қўшимча қилди.\nУ, шунингдек, «Полша-Украина ҳамкорлиги ва дўстлиги келажак Европа ва келажакдаги Европада тинчлик асосига айланади» деган фикрни билдирди.\n«Ишончим комилки, бу вақт биз ўйлагандан ҳам яқинроқ», – деди Моравецкий.\nАҚШ афғонларни эвакуация қилиш учун маблаг ъажратди\nОлдинроқ Буюк Британия Полшага Варшава Киевга берадиган Т-72 танкларини алмаштириш учун Challenger 2 танкларини юбораётгани хабар қилинганди.\nТуркия Толибон билан дипломатик музокаралар олиб бормоқда\nРоссиянинг Британиядаги элчиси парламентга кириши тақиқланди\nШольц ва Путин ўртасидаги телефон суҳбати тафсилотлари маълум бўлди


Тиллерсон Американинг Суриядаги сиёсати ҳақида нутқ сўзлади - | Hizb-Uzbekiston.info\nHome›МАТБУОТ БАЁНОТИ›Тиллерсон Американинг Суриядаги сиёсати ҳақида нутқ сўзлади\nТиллерсон Американинг Суриядаги сиёсати ҳақида нутқ сўзлади\nТилидан бол томади ва ўзи худди тулкига ўхшаб айёрлик қилади\nАҚШ ташқи ишлар вазири Рекс Тиллерсон 2018 йил 17 январ куни Калифорниядаги Станфорд университетида нутқ сўзлади. Бу нутқ Американинг Суриядаги сиёсатини шарҳлашга хосланди. Яъни, Тиллерсон нутқида Сурия масаласи мавзуларнинг бири бўлмади, балки бу масала асосий мавзу бўлди. Нутқда Сурия воқеалари қайта кўриб чиқилганидан кейин, у Сурия халқининг қони тўкилишида Американи айбсиз қилиб кўрсатиш ҳамда уни Суриянинг қадрдон дўсти, дея тасвирлаш учун ҳақиқатларни бузиб кўрсатди ва уларни ёлғонлар билан аралаштирди. Тиллерсон Американинг Суриядаги мақсадларига қуйидагича хулоса қилди:\n1 –Америка ўзининг асосий душмани бўлган Исломий Давлат ташкилотига ва Ал-Қоида ташкилотига қарши курашади ҳамда бу икки ташкилотнинг Америкага, унинг иттифоқчиларига хатар туғдириши олдига тўсиқ қўяди.\n2 –Америка Эроннинг Суриядаги нуфузини заифлаштиришга ва унинг Эрондан тортиб оқ денгизгача чўзилувчи «шиа ҳилолини» барпо қилишига имкон бермасликка эътиборини қаратади.\n3 –Шу сабабларга кўра, АҚШ кучлари Суриянинг шарқий шимолидан асло чиқиб кетмайди, балки хавфсизлик кенгашининг 2254 қарорига асосланган сиёсий ечим ижро қилингунига қадар вазият барқарорлигини таъминлаш учун курдлар минтақаларида ўзининг ҳарбий ва дипломатик иштирокини кучайтиради.\n4 –Америка халқаро ёрдам кўрсатувчи ташкилотларнинг Асад режими назоратидаги ҳеч бир минтақада қайта қуриш ишларини олиб боришларига асло рухсат бермайди.\n5 –БМТ назорати остида эркин ва шаффоф сайловлар ўтказилади. Суриялик қочқинлар ва низодан қочишга мажбур бўлганларнинг барчаси сайловларда қатнашади. Бу охир-оқибат Асад ва оиласининг ҳокимиятдан кетишига олиб келади.\nАниқки, Американинг ҳарбий ва дипломатик иштирокини кучайтириш тўғрисидаги қарори янги воқеликни ўрнатиш учун қабул қилинди. Бу нарса Америкага Суриядаги воқеаларни ҳар томонлама назоратига олишига имкон беради. У Суриядаги воқеаларни ҳарбий жиҳатдан ҳамда террорга қарши курашишни Сурияда қолишга баҳона қилиш билан назорат қилиб боради. Дарҳақиқат, каззоб Тиллерсон «Америка 2011 йили ўз кучларини Ироқдан олиб чиқиб кетган пайтида йўл қўйган хатосини Сурияда асло такрорламайди» дея таъкидлади. Унинг даъво қилишича, Ироқдан кучларни олиб чиқиб кетиш кейинги фожиаларга сабабчи бўлган Исломий Давлат ташкилотининг пайдо бўлишига замин яратди. Ўз-ўзидан маълумки, Ироқ армияси қўмондонлиги 2014 йилнинг ёз ойларида Ироқ шимолини ҳарбий қуроллари, молиявий манбалари билан қандай қилиб ва нима учун Давлат ташкилотига қолдириб чиқиб кетганига изоҳ бериб ўтирмади. Унинг бу сўзлари яна шуни англатадики, курдлар минтақаларида 30 минг кишидан иборат чегара кучларини ташкил қилиш тўғрисидаги қарор Американинг ифлос мақсадлари борлигини кўрсатиб турибди. Чунки у минтақани ўз манфаатлари ва мақсадларини рўёбга чиқарадиган шаклга келтиришга имкон топиш учун кетма-кет бўҳронларни алангалатмоқчи. 2001 йили босиб олинган Афғонистонда АҚШ кучларини доимий сақлаб қолиши бизнинг айтганларимизга яхши далилдир.\nКечаги Ал-Қоида ташкилотида, бугунги Давлат ташкилотида гавдаланган (террорга) қарши курашиш очиқ ёлғон ва Американинг ҳақиқий ниятларини яшириш учун тўқилган уйдирмадир. Тиллерсоннинг нутқида шундай келади: «Қўшма Штатларнинг Суриядаги ҳарбий иштироки сақланиб қолаверади ва асосий эътибор Давлат ташкилотининг яна қайта пайдо бўлмаслигига қаратилади». У яна шундай қўшимча қилади: «АҚШ армиясининг вазифаси шароитга қараб сақланиб қолаверади». Демак, бу кучларнинг чиқиб кетиши учун маълум муддат белгиланмаган ва уларнинг миссияси қанчалик даражада ютуққа эришганини ўлчайдиган муайян меъёрлар ҳам йўқ. Сенатор Том Юдалл ташқи ишлар вазирлиги мулозими Дэвид Саттерфилддан «Қандай қилиб бу ниҳоясиз урушга айланмайди?» деб сўраганида Саттерфилд тушунарсиз умумий гапларни айтиб жавоб бериш билан кифояланди.\nТулки Тиллерсоннинг асалга яширинча заҳар қўшиб қўйиши табиийдир. Шунинг учун у ўз нутқини ёлғон кўз ёшлари билан безаб Американинг фуқароларга, яъни Америкага малай бўлган Дамашқ қонхўри қурбонларига жонкуярлик қилишини даъво қилди. У – Америка Сурияда ҳимиявий қурол қўлланишига мутлақо йўл қўймайди, бу масалада жавобгар томонлар билан ҳисоблашади – деб ваъда берди. Бироқ у портловчи бочкалар ташланиши ҳамда масжидлар, шифохоналар ва уй жойларнинг фуқаролар боши узра вайрон қилган ракета ҳужумлари оқибатида қурбон бўлганлар ҳақида гапирмади. Афтидан Тиллерсон наздида бу қотиллик «марҳаматли қотиллик» бўлгани учун у булардан кўз юмган кўринади.\nСўзимиз якунида айтамизки, АҚШ жиноятининг ҳақиқати фош бўлиб Дамашқ қонхўри бу жиноятларнинг бир толаси экани кўриниб қолди. Мана шундан кейин айрим қўзғолончи гуруҳлар етакчилари, шу жумладан «Озод армия» дея номланган гуруҳ етакчиларининг Трамп ваъда қилган жаннат сароби ортидан ҳаллослаб чопиши шармандаликдир. Трамп эса Вашингтонда улар билан учрашишни рад этди ва улар учун айрим учрашувларни ўтказишга рухсат бериш билан кифояланди. Айни пайтда музокарачи ҳайъат делегацияси манфаатдор давлатларни «қўзғолончи кучлар сизларнинг манфаатларингизни таъминлашга Башарнинг ҳимиявий қуролларидан ҳам яхшироқ ҳаракат қилади» дея ишонтириш учун бир пойтахтдан бошқа пойтахтга йугуришмоқда. Буларнинг барчаси бошқа гуруҳлар Дамашқ қонхўрига қарши жанг қилиш ўрнига Эрдоганнинг мақсадларини рўёбга чиқариш учун Афринда жанг қилишаётган бир пайтда юз бермоқда.\nШуни ҳамма тушуниши лозимки, Башар ва унинг тўдаси зулмидан халос бўлишнинг энг қисқа йўли Дамашқдаги режимга ҳал қилувчи зарбани йўллаш учун кучларни бирлаштиришдир. Бу эса Аллоҳнинг розилигини истаган, Шом қўзғолонига қарши тил бириктирувчи қўлловчи давлатларнинг ёрдамига таянмаган бирлашган етакчилик бўлишини талаб қилади. Бусиз Шомдаги диндошларимиз машаққатлари давом этаверади.\nтелефон-факс: 00961 1 30 75 94\nуяли телефон: 00961 71 72 40 43\n«Агар сизларга Аллоҳ нусрат берса, ҳеч ким сизлардан ғолиб бўлолмайди» Даъват етказувчининг вафоти тўғрисида хабар Қумли деворда (Сурия-Иордания чегарасида) қолиб кетган инсонлар… Даъват етказувчи биродар шаҳидлиги ҳақида хабар\nФранциянинг Макрон давридаги ташқи сиёсати


17:35 / 04.04.2018 1508 pdf Ўқиш режими + -\nБулар Аллоҳнинг оятлари бўлиб, уларни сенга ҳақ ила тиловат қилурмиз. Ва албатта, сен расуллардансан. Бақара 252.\n«Булар» мингларча одамларни ўлдириш ва тирилтириш, фаришталарнинг тобутни кўтариб келиши, оз сонли мўминларнинг кўп сонли кофирларнинг устидан ғолиб келиши ҳақидаги хабарларни ўз ичига олган оятлардир. Уларни Аллоҳ таоло Ўз Пайғамбарига ҳақ ила ҳикоя қилиб бермоқда.\n«Ҳақ ила» дегани «Воқеъликдаги ҳодисанинг ўзини қандай бўлган бўлса, шундай айтиб бермоқда», деганидир. Ушбу оятда Расулуллоҳ алайҳиссолату вассаломнинг пайғамбарликлари ҳақ эканининг таъкиди ҳам бор. Чунки юқоридаги оятлар у кишининг ҳақиқий пайғамбар эканликларига ёрқин далилдир. Ҳеч бир китобни ўқимай, ҳеч кимдан дарс олмай, бундай хабарни айтиш фақат ҳақиқий пайғамбарнинггина қўлидан келади.\nҚуръони Карим Аллоҳнинг оятларидир, бошқа бировники эмас. Пайғамбаримизга бу оятларни Аллоҳнинг Ўзи ҳақ билан тиловат қилмоқда. Бошқа биров эмас. Шунинг учун Қуръон оятларига ўзига яраша эътибор ила қараш керак.\nПайғамбаримиз Муҳаммад алайҳиссаломнинг ҳақ пайғамбарлардан эканликларининг баёнидан кейин энди пайғамбарларнинг мақомлари, баъзиларининг хусусиятлари, умматлари билан бўлган алоқалари ва бошқа ҳолатлари умумий тарзда айтиб ўтилади:\n23:35 / 03.04.2018 1470\n13:25 / 05.04.2018 1712\nАллоҳ ва фаришталар уларга сояли булутларда келишига ҳамда ишнинг тугатилишига мунтазир бўлиб турибдилар, холос. Ва барча ишлар Аллоҳгагина қайтарилур. Бақара 210. давоми...\n1633 16:20 / 17.02.2018\n1739 09:05 / 07.04.2018\n2517 09:45 / 04.05.2018\n1622 09:30 / 21.03.2018\n10636 15:03 / 10 март


Уйни қайта қуриб, хоналар тузилишини ўзгартириш қонунга зидми? - Darakchi\nУйни қайта қуриб, хоналар тузилишини ўзгартириш қонунга зидми?\nСАВОЛ-ЖАВОБ 23.09.2016, 12:46\nЯқинда бир хонали квартира сотиб олгандик. Таъмирлаш вақтида айвон ҳисобига меҳмонхонани кенгайтириб, айвонни ғишт билан бекитдик. Бундай ҳолатда иситиш тизими учун тўловнинг нархи ошадими? Эшитишимча, бундай ўзгаришдан кейин уй кадастрини ҳам бошқатдан олишим керак экан. Сиздан ҳужжатларни расмийлаштириш тартибини тушунтиришингизни илтимос қиламан.\nДилафрўз Мўминова, Тошкент шаҳри\nА.ШОЕВ, Тошкент шаҳар Давлат кўчмас мулк ва ер тузиш корхонаси бошлиғи:\n— Рухсатсиз уй хоналарини ўзгартириш, реконструкция қилиш, қайта қуриш ўзбошимчалик деб ҳисобланади. Давлат кўчмас мулк ва ер тузиш корхонаси ходимлари бундай фактларни аниқласа, уйнинг сотилиши, ҳадя қилиниши тақиқланади ва бу ишни амалга оширган одамга нисбатан чора кўриш учун ҳужжатлар тегишли ташкилотга юборилади. Ўзбошимчалик билан уйга ўзгартириш киритган шахс Ўзбекистон Республикаси МЖтКнинг 160-моддасига асосан маъмурий жавобгарликка тортилади.\nТошкент шаҳар ҳокимининг 2010 йил 31 мартдаги №172-қарорига асосан кўп қаватли уйда яшовчи шахс хона тузилишини ўзгартирадиган бўлса, Тошкент шаҳар ҳокимиятига қарашли тадбиркорлар субъектини рўйхатга олиш инспекциясига ариза билан мурожаат қилиб, рухсат олишлари лозим.\n• уйга, квартирага эгалик ҳуқуқини тасдиқловчи (кадастр) ҳужжатлари;\n• лицензияланган лойиҳа ташкилотининг техник хулосаси;\n• ХУЖМШнинг розилиги.\n“Даракчи” газетасининг 38-сонида “Бюджетда ўқиганлар неча йил ишлаб бериши керак?”, “Навоийда ҳам бинолар қурилаяптими?”, “Кўчмас мулкка таъқиқ борми?” каби саволларга ҳам жавоб олишингиз мумкин.\nВакцинанинг 1- дозаси билан эмлангандан сўнг 2-дозасини ўз муддатида олмаса, таъсир даражаси йўқоладими? Мутахассис жавоб берди\nФарзанд бўлмаса, ажрим қандай амалга оширилади?\nИнсульт хавфидан қандай сақланиш мумкин?


Тергов қўмитаси қозоғистонлик Филинковнинг қийноқлар ҳақидаги шикоятини текширади\nБу ҳақда “Агора” халқаро ҳуқуқ ҳимояси гуруҳидан бўлган унинг адвокати Виталий Черкасов Facebook'да ёзиб чиқди.\nФилинковнинг сўзларига қараганда, Санкт-Петербург гарнизони ҳарбий тергов бўлими бошлиғининг ўринбосари у билан учрашиб, суҳбатни “Бизгача етиб борди. Текшириш бошланган” деган жумлалар билан бошлаган.\nАввалроқ Ғарбий ҳарбий округ ҳарбий прокуратураси адвокатнинг мурожаатини Россия Федерал хавфсизлик хизматига жўнатиб, Филинковни қийнашгани ҳақидаги хабарни текширишни рад қилган эди. Филинковнинг ўзи айтишига қараганда, айннан ФХХ ходимлари кўрсатмалар олиш баробарида уни ва у билан бирга қамоққа олинган антифашист Игорь Шишкинни уришган ва электрошокер билан қийнашган. Тергов фаразига кўра, фаоллар қандайдир гуруҳ тузган бўлиб, бу гуруҳнинг вазифаси, гўёки, "террорчилик фаолияти, терроризмни тарғиб қилиш, шунингдек қўллаб-қувватлашдан иборат бўлган ".\nҚаршилик ҳаракатининг фаоли деб аталаётган Виктор Филинков 23 январь куни ушланган эди. Филинковнинг сўзларига қараганда, уни аэропортда ушлашганидан кейин ФХХ ходимлари ва ниқобли кишилар уни ўрмонга олиб чиқишган. Филинков иқрор бўлувчи кўрсатмалар олиш учун уни қийнашганини баён қилди. Кейинчалик у қамоққа ташланган.\nАввалроқ қозоғистонлик дипломатлар россия ҳокимият вакиллари Қозоғистон фуқароси қўлга олингани ҳақида Қозоғистон консуллигини хабардор қилишмагани ҳақида хабар берган эди.


Дональд Трамп Ким Чен Ин билан Вьетнамда учрашиши мумкин - Халқ сўзи\nДональд Трамп Ким Чен Ин билан Вьетнамда учрашиши мумкин\n15:36 07 Январь 2019 Дунё\nАҚШ президенти Дональд Трамп КХДР етакчиси Ким Чен Ин билан Вьетнамнинг Ханой шаҳрида учрашиши мумкин. Бу ҳақда Bloomberg хабар берди.\nЖанубий Кореянинг Munhwa Ilbo нашри маълумотларига кўра, бундан олдин АҚШ ва Шимолий Корея вакиллари Ханойда юқори даражадаги навбатдаги мулоқот санаси бўйича музокаралар олиб боришган.\nЯқинда Дональд Трамп ҳам томонлар АҚШва КХДР ўртасидаги навбатдаги саммит учун жой танлаш масаласида маслаҳатлашувлар олиб бораётганини маълум қилганди. Унинг сўзларига кўра, Вашингтон ва Пхеньян “жуда яхши мулоқот”ни йўлга қўйган. Ўз навбатида Оқ уй раҳбари КХДРга нисбатан санкциялар сақланиб қолинишини қўшимча қилган.\nЭслатиб ўтамиз, икки давлат ўртасидаги биринчи тарихий саммит ўтган йил июнь ойида Сингапурда бўлиб ўтганди. Келгуси учрашув шу йилнинг январь-февраль ойларида ташкил этилиши мумкин.


08.01.2021 11:01 0 1891\nФото: «The Hindu»\nIT-гигантлар чиқарадиган янгилашлар бинойидек ишлаб турган смартфонни «бузиши» ҳолатлари тез-тез учраб туради. Бунга янги технологиялар, қолаверса дастурий коднинг тобора мураккаблашиб бораётгани сабабчи, деди Плеханов номидаги РИУ информатика кафедраси мудири Александр Тимофеев «Прайм» агентлигига берган интервьюсида.\nМисол учун, Google андроидлар учун Carrier Services иловасига охирги янгилашни чиқарганидан сўнг бу илова ўрнатилган смартфонларда СМС-хабарлар ишламай қолди.\n«Вақти келиб Android ёки iOS амалий тизимларида «Янгилашни ўчириш» ёки завод созламаларига қайтариш функцияси пайдо бўлса ажабланмайман», — деди мутахассис.\nМобил операторларда алоқа хизматлари янги технологияларга янгиланиши янада тезлашяпти, шу сабабли айрим иловалардаги баъзи янгилашлар смартфоннинг «қотиб ишлаши» ёки бутунлай ишламай қолишига олиб келиши мумкин. Баъзида, камдан-кам кузатилса-да, завод созламаларигача қайта ўрнатишга тўғри келади, дейди Тимофеев.\nНосозликларга сабаблар кўп, аксарият дастурий таъминотчилар тайёр шаблонлардан фойдаланишади, ишланмаларини ўзаро айирбошлашади, натижада алгоритмлар чалкашиб кетади.


“BIG APPLE MUSIC AWARDS 2016” ғолиблари аниқланди » PopCorn.uz - Шоу Бизнес олами хақиқати\n“BIG APPLE MUSIC AWARDS 2016” ғолиблари аниқланди\nСана: 26.04.2016 2981 қайноқ\n“Big Apple Music Awards 2016” - 12-халқаро мусиқали тақдирлаш маросими аввал маълум қилганимиздек, Дубай шаҳрида 23-сентябрь куни муҳташам “Madinat Jumeirah” комплексида бўлиб ўтади. Мазкур нуфузли тақдимотда Европа, яқин шарқ давлатлари ва Марказий Осиёда фаолият олиб борадиган энг сара санъат вакиллари иштирок этади. Ана шундай машҳур хонандалар ичида мафтункор Шаҳзоданинг иштироки биз учун ўта қувонарли ҳолат.\n“Big Apple Music Awards” - катта ҳажмдаги ва кенг қамровли махсус лойиҳа бўлиб, унинг мақсади Европа, яқин шарқ давлатлари ва Марказий Осиёдаги энг яхши мусиқа ва мусиқачиларни рағбатлантиришга йўналтирилган.\nМазкур тақдимотнинг директорлар кенгаши тақдирлаш маросимини айнан Дубай шаҳрида ўтказишга қарор қилишди. Чунки бу шаҳар сўнгги йилларда иннавацион йирик қурилиш лойиҳалари, спорт ва мусиқа соҳасига бўлган муносабати билан жаҳонни ўзига жалб эта олган. У худди Нью-Йорк каби маданияти ва динлари турлича бўлган барча мамлакат вакиллари яшайдиган катта бир шаҳар ҳисобланади. Шунингдек, олам, мусиқа ва маданият бу шаҳарда хавфсиз бир том остида.\nЖорий йилда мазкур маросимнинг 12 йиллиги нишонланади. Бу маросимда дунёга машҳур мегаюлдузлар, таниқли санъат вакиллари, халқаро тоифадаги ОАВ вакиллари қатнашади.\n“Big Apple Music Awards 2016” маросимини ташкиллаштирувчи продюсер тақдимот дастурини ишлаб чиқди ва унинг сўзларига қараганда, бу йилги маросим шов-шувга бой бўлади. Қолаверса “Big Apple Music Awards 2016” учун янги махсус мадҳия яратилади. Бу қўшиқ Болливуднинг машҳур диско қироли композитор Баппи Лахири билан ҳамкорликда ёзилади. Бу қўшиқни ижро этувчи гуруҳ ҳам тузилган. Бу гуруҳ таркибига дунёга машҳур, мусиқа қадрини биладиган, санъатни севувчи ҳақиқий санъаткорлар танлаб олинди. Улар қаторидан бетакрор Шаҳзода ҳам жой олди.\nҚизил йўлак ... 6:00\nФотосессия ... 18:30\nТақдирлаш маросими ... 20:00\n“Big Apple Music Awards 2016” номинантлари\nХонанда Шаҳзода “BIG APPLE MUSIC AWARDS 2016” тақдимоти иштирокчиси этиб тан олингани маълум бўлди.\nNodira 20 5 2016 00:32\nКак можно приобресты билет bigappleawards


Сен хотинингга хиёнат қилсанг, у сенга хиёнат қилмайдими? - 18 Февраля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Февраль » 18 » Сен хотинингга хиёнат қилсанг, у сенга хиёнат қилмайдими?\nУ одам билан биринчи марта танишганимизга йигирма беш йиллардан ўтди-ёв. У вақтда талаба эдим. Соддагина. Шаҳарлараро автобусга чиқдим, ўқишга кетяпман, ёнимга қирқ ёшлар чамасидаги битта "ака” жойлашди. Автобус йўлга тушганда салом-аликни йиғиштириб бирданига "томдан тараша туширди” у "ака”:\n- Намоз ўқийсанми?, - деди бошимдаги дўппим, жиддийроқ кийинган кийимларимга қараб, энсаси қотиб.\n- Ҳа, - дедим қисқа қилиб. Шу муомаласининг ўзидаёқ "ҳа, сеними!?” деб қўйгандим. Қилиқлари ғашимга тега бошлади. Чунки у одам ўз фаҳмида "замондан орқада қолган” билан кетарди…\n- Сенларда аёллар етти қават пахсани ичида ўлтирадида-а?, - деди кулиб. Жавобга ҳожат йўқ эди. Масҳарабозликни давом эттирди:\n- Етти қават паранжи ҳам дегин?, - деди яна ишшайиб. Индамадим. Кейин ўзича куюнганнамо бўлиб:\n- Менга қарагин, нега шунақасанлар-а? Юрмайсанми мазза қилиб, ҳаётдан баҳра олмайсанми!? Ич, кайф қил, мазза қил, ўйна, кул, қизлар билан юр, - деб алланималарни роса гапирди. Мени биринчи "тугилган муштим” сиқилганча турганди.\n- Ака, қаерда ишлайсиз?, - дедим бир оз сайрагандан кейин, мавзуни қаёққа олиб кетаётганлигимни сезиб қолмаслиги учун.\n- У ҳам, ахир бизда аёллар сизлардаги ҳалигидай, пахса ичида ўлтиришмайди-ку!, - деди яна илжайиб, қўлларини гирра қилиб айлантириб.\n- Ўзингиз айтганингиздай, қизлар билан юрарсиз?, - дедим.\n- Албатта-да! Нега юрмай!?, - деди кўзлари чарақлаб.\n- Аёлингиз билиб қолмайдими? Ахир битта фабрикада ишларкансиз, - дедим.\n- Нималар деяпсан? Мен ақлли одамман, ҳаммасининг режасини тузиб қўйганман. Ошқовоқмидим!? Атайи сменамизни бошқа-бошқа олиб юраман, - деди мамнун бўлиб, оғзининг таноби қочиб.\n- Мен унга айтармидим, ё билдирармидим? Ўзим билиб ишимни қилиб юравераманда! Билиб ўлтирибдими!?, - деди давомида кулиб.\n- У-чи, у?, - дедим.\n- Нима "У”?, - деди тушунмай.\n- У ҳам айтармиди, ё билдирармиди? Билиб ишини қилиб юраверади-да! Билиб ўлтирибсизми? Ахир сменасини бошқа қилган ўзингизку?!, - дедим кулиб…\nГап узилиб, ҳангома бузилди. Суҳбатимизга нуқта қўйдик. То манзилимизга етгунга қадар у одам юзини мен томонга буролмади. Шу-шу, ҳали гаплашолмаймиз…\nМени кўрса, кўрмагандай ўтиб кетади...\nКатегория: Hikoyalar to'plami | Просмотров: 345 | Добавил: Sherlaruz.CoM | Рейтинг: 0.0/0


Диабет билан оғриган ўғлини очлик билан қийнаган ота-она 25 йилга озодликдан маҳрум этилди\n09:41 / 28.02.2017\n2013 йилда Канаданинг Калгари шаҳридаги Радитлар оиласига тегишли уйда шифокорлар 15 ёшли Александрнинг вафот этганини қайд этишган. Ўлимга қаттиқ очлик фонида ривожланган бактериал сепсис сабаб бўлган. Ижтимоий ходимлар фикрига кўра, Эмиль ва Родика Радиталар атайин бир неча йил давомида болага керакли тиббий ёрдам олишига имконият яратишмаган, натижада болада бўлган назорат қилинмайдиган диабет шундай фожиали якунга олиб келган.\n“Болада қориннинг ўзи йўқ эди, у жуда ориқ эди. Александр кийимлардан фақатгина таглик ва футболка бўлган. Уни топишганда – кўзлари очиқ эди, бироқ нафас олмаётганди”, - дея айтиб ўтди фельдшер Дебора Баумбэк.\nРодика ва Эмиль Радита — Александрнинг ота-онаси\n“Алекс кучли очлик туфайли пайдо бўлган бактериал сепсис оқибатида ҳаётдан кўз юмди. Унинг ҳаётдан кўз юмаётганидаги ҳолати кутилмаганда ёки тез рўй бермади, бу бир неча ойлар, балки йиллар давомидаги аҳволидан кейин кузатилди”, - дея маълум қилган судья Хорнер.\nГувоҳларнинг сўзларига кўра, эр-хотин ўғиллари диабет билан оғришини тан олишмаган, ҳамда бу хасталик билан ҳеч қандай усулда курашишмаган. 2003 йилда беш ёшли Александр кучли очлик туфайли болалар касалхонасига олиб келинган. Унинг юзи кул рангда, қорни шишиб кетган, қўл ва оёқлари жуда ориқ, сочлари эса тўкилиб кетганди. Маълум бўлишича, болада диабетнинг жиддий босқичи бўлиб, даволанмаслик шундай даҳшатли оқибатларга олиб келган. Александр интенсив терапия курсидан кейин аста-секинлик билан ўзига кела бошлади, ижтимоий ходимлар эса ота-онаси - Родика ва Эмиль ўғилларига етарли даражада эътибор билан қарай олмайди, деган хулосага келишган. Суд қарорига кўра бола бир йилга вақтинчалик бошпанага жўнатилди.\n2004 йилда суд ота-онанинг илтимоси билан қарорни қайта кўриб чиқди ҳамда Александрни уйга қайтарди, сабаби эр-хотин Радиталар ҳаёт шароитлари яхшилангани ҳақида бонг уришган. Родика ва Эмиль бола учун доимий шифокор топишлари, болага инсулин уколларини қилишлари ҳамда уйда таълим олиши учун шароит яратиб беришга ваъда қилишган.\nАлександр Радита вақтинчалик бошпанада, 2004 йил\nАлександрнинг ўлимидан сўнг полиция воқеа тафсилотларини ўргана бошлади ҳамда болада анчадан бери даволовчи шифокор бўлмагани, унинг таълим олишига эса ҳеч ким эътибор қаратмаганини аниқлади. Эр-хотинда Алексдан ташқари яна еттита фарзанди бўлиб, уларнинг аксарияти катта ёшда. Полиция қизлардан бирини сўроқ қилиш пайтида Родика ва Эмиль “шифокорларга дин туфайли ишонмасликлари”ни ҳамда болалардан ҳеч қайси бири касал бўлганида керакли тиббий ёрдамни олмаганини аниқлади.\nАлександрнинг сўнгги туғилган куни\n“У шу даражада ориқ эдики, юзида худди тери йўқдек – фақатгина суяклар бордек тасаввур уйғотарди”, - деди фельдшер Дебора Баумбэк.\nЭмиль ва Родика Радиталар биринчи даражали қотилликда айбдор деб топилди ҳамда авф этиш ҳуқуқисиз 25 йилга озодликдан маҳрум этилди. ОАВ хабарига кўра, ҳукм чиқарилган пайт эр-хотиндан ҳеч бири ҳис-туйғуларини умуман кўрсатмаган ва суд қарорига изоҳ беришмаган.


Оқдарёнинг иқтисодий салоҳияти тадбиркорларга боғлиқ » "Оқдарё овози" газетаси\nОқдарё туманида ҳудудий инвестиция дастури асосида 2021-2022 йилларда 324 миллиард 39 миллион сўмлик 42 та лойиҳани ишга тушириш режалаштирилган. Бунинг натижасида 1016 та янги иш ўрни яратилади.\nЖумладан, жорий йил якунигача 257,5 миллиард сўмлик 39 та лойиҳани ишга тушириш орқали 846 нафар киши ишли бўлади.\nТуман саноатини ривожлантириш учун 16 та, хизмат кўрсатиш йўналишида 8 та, қишлоқ хўжалиги бўйича 15 та лойиҳа амалга оширилади.\n- Туман иқтисодиётини кўтаришда тадбиркорларимизнинг хизмати катта бўляпти, - дейди туман ҳокимининг инвестициялар ва ташқи савдо масалалари бўйича ўринбосари Нодир Маматкаримов. – Жорий йилнинг I ярим йиллигида 205 нафар оқдарёлик муқим иш билан таъминланди. Лойиҳаларни амалга ошириш учун тадбиркорларимиз 83 миллиард сўм сарфлади. Натижада 17 та лойиҳа дастур асосида ишга туширилди. Дастурдан ташқари яна 9 та лойиҳа амалга оширилиб, 76 киши иш билан таъминланди.\nБугунги кунгача туманга тўғридан-тўғри хорижий инвестициялар киритиш режаси бўйича 1,7 миллион АҚШ доллари ўзлаштирилди. Йил якунигача тадбиркорлар яна 3 та лойиҳа орқали 350 та янги иш ўринлари яратишни мақсад қилган. Биргина Тараққиёт маҳалласидаги "Oqdaryo plankton" МЧЖга қарашли қурилиш материаллари ишлаб чиқариш ҳамда тош майдалаш цехида 20 та янги иш ўрни яратилиши учун тадбиркор 1,7 миллион АҚШ доллари миқдорида хорижий инвестиция маблағини жалб қилган.\nТуманда ўз маҳсулотларини хорижга экспорт қилувчи кўплаб корхоналар бор. Улар томонидан жорий йил 21,1 миллион АҚШ доллари миқдорида маҳсулот экспорт қилиш режалаштирилган. Жумладан, 9,5 миллион долларлик саноат, 11,6 миллион долларлик қишлоқ хўжалик маҳсулотлари хорижга сотилади. Бироқ туманда олти ойлик режа бор-йўғи 83 фоизга бажарилган.\n- Корхонамиз йил якунигача тўлиқ ишга туширилади, - дейди тумандаги "Asr imkon tekstile" корхонаси раҳбари Шайдохон Атауллаев. – Ҳозирда 120 дан ортиқ замонавий тикув машиналарида 150 нафар хотин-қиз ишлаётган бўлса, яна 150 та янги иш ўрни яратилиши кўзда тутилган. Корхонамизда ип-калава тайёрлашдан бошлаб 20 дан ортиқ тайёр трикотаж маҳсулотлари ишлаб чиқарилади.